title: John Wright (muusikko)

text: Wright on parhaiten tunnettu punk rock -yhtye NoMeansNon rumpalina ja yhtenä lauluntekijänä. NoMeansNossa hän myös laulaa joitain osuuksia ja soittaa yhtyeen kosketinosuudet. Hän perusti yhtyeen isoveljensä Rob Wrightin kanssa vuonna 1979. Molemmat soittavat myös yhtyeessä The Hanson Brothers yhdessä nykyisen NoMeansNo-kitaristin Tom Hollistonin kanssa. John on The Hanson Brothersin päälaulaja. Hän on myös esiintynyt useiden tunnettujen kanadalaisten punkyhtyeiden kanssa, kuten D.O.A., The Showbusiness Giants ja Infamous Scientists.


title: John Wright (muusikko)

text: Wright soittaa rumpuja niin sanotulla ”traditional grip” -otteella, joka on hyvin erikoista tämän musiikkityylin rumpalille. Hänen soittonsa yhdisteleekin jazz-, rock- ja punk rock -tyylejä. Moni tunnettu rumpali kertoo saaneensa vaikutteita Wrightilta, kuten Dave Grohl (Nirvana, Foo Fighters).


title: John Wright (muusikko)

text: Wright on myös tunnettu innokkaana kotioluen valmistajana. Hän on tehnyt suosimistaan kotipanimotekniikoista opetusvideon, joka on julkaistu DVD:llä The Hanson Brothersin live-levyn "It’s A Living" kylkiäisenä.


title: John Wright (muusikko)

text: John Wright on myös yksi Wrong Records -levy-yhtiön omistajista. Wrightilla on kaksi lasta.


title: Karjalan kirkko (Mynämäki)

text: Karjalan kirkko on Mynämäellä, entisessä Karjalan kunnassa sijaitseva puurakenteinen, tyyliltään uusgoottilainen kirkko, joka on valmistunut vuonna 1869. Kirkon suunnitteli lääninarkkitehti Georg Theodor Chiewitz.


title: Karjalan kirkko (Mynämäki)

text: Vakka-Suomen seurakunnissa kristinusko levisi asteittain. Sen merkkinä olivat pienet kyläkirkot ja paikallisväestön rakentamat yksinkertaiset rakennukset joissa kristittyä sanomaa julistettiin, saarnahuoneet. Yksi vanhimmista löytyy juuri Karjalasta. Antti Lizelius kirjoittaa 1780-luvun alkupuolella kirjoitetussa Tiedustuskirjassaan:


title: Karjalan kirkko (Mynämäki)

text: Siitä, sijaitsiko ensimmäinen saarnahuone tarkalleen ottaen missä, ei ole selkeää näkemystä. Joidenkin mielestä saarnahuone sijaitsi Salavaisissa, toisten mielestä Karjalankylässä. Saarnahuoneita on voinut olla myös useampia. Vuonna 1640 Karjalankylään rakennettiin Mynämäen kirkon alainen puinen saarnahuone. Vaikka kylällä ei ollut kappelioikeuksia aloitettiin hautaaminen saarnahuoneen lähelle jo 1600-luvulla. 1700-luvulla rakennuksen todettiin olevan ränsistynyt, mutta silti osittain käytössä. Vuonna 1731 saarnahuone uusittiin. Vuonna 1797 Karjalaan myönnettiin kappelioikeudet. Vanha saarnahuone purettiin vuonna 1801 ja vuoteen 1803 mennessä se oli korvattu uusklassisella, länsitornillisella kirkkorakennuksella. Kirkko rakennettiin puusta ja se oli kuoriosaltaan särmikäs pitkäkirkko, johon vastakkain kirkon pitkillä puolilla liittyivät kylkirakennukset (sakaristo ja eteinen). Tornin huipulla oli ristiin päättyvä lyhty. Kansanperinteen mukaan karjalalaisten ja vehmalaisten välillä kirkon sijainnista tuli riitaa ja sitä alettiin ensin rakentaa Suojoen kylään vehmalaisten toimesta. Yön aikana päivällä rakennettu kuitenkin purettiin ja rakennustarpeet kuljetettiin paikkaan jonne karjalalaiset sen halusivat. Sinne ensimmäinen kirkko myös pystytettiinkin lopulta.


title: Karjalan kirkko (Mynämäki)

text:
Vuonna 1860 Karjalan ja Vehmalaisten kappelit yhdistettiin yhdeksi Karjalan kappeliseurakunnaksi. Tällöin edellä mainitut Karjalan ja Vehmalaisten kirkkorakennukset purettiin ja niiden tilalle Karppisten kylään rakennettiin nykyinen kirkkorakennus. Vehmalaisten kirkkotarha on edelleen seurakunnan hallinnassa ja Karjalankylän kirkon paikalle, joka sijaitsee noin 5 kilometriä Karjalan kirkolta pohjoisluoteeseen, on puolestaan rakennettu rukoushuone vuonna 1911.
Karjalan kirkon piirustukset laati vuonna 1801 valmistuneen kirkon pohjalta lääninarkkitehti Georg Theodor Chiewitz. Vuonna 1869 valmistunut puinen kirkkorakennus on tyyliltään uusgoottilainen länsitornillinen pitkäkirkko. Sen pitkiltä puolilta yhtyvät runkohuonetta matalammat ja kapeammat ristivarret. Kuorinpuoleinen pää on särmikäs ja neliömäinen torni jäsentelyltään kaksikerroksinen. Tornin ylemmän osan päätteenä on terävä huippu. Myös kirkon sisustus on uusgoottilaista tyyliä. Kirkkohuoneen sisäkatteena on lautakatto näkyvine katonkannattimineen. Kirkkorakennukseen käytettiin seurakunnan edellisen ja Vehmalaisten kirkon kelvolliset osat.
Kirkkoa ympäröi vanha hautausmaa. Kirkon sankarihautausmaan muistomerkki on kuvanveistäjä Jussi Vikaisen punagraniittinen veistos, joka on paljastettu 1949. Viereisessä hirsirakenteisessa lainamakasiinissa vuodelta 1891 toimii kotiseutumuseo.


title: Karjalan kirkko (Mynämäki)

text: Karjala erotettiin omaksi kirkkoherrakunnaksi vuonna 1906 ja ero Vehmalaisista toteutui vuonna 1920. Nykyään Karjala kuuluu jälleen Mynämäen seurakuntaan.


title: Karjalan kirkko (Mynämäki)

text: Vanhojen kirkkojen esineistöstä osa on säilynyt nykyisessäkin kirkossa. Alttaritaulu on ilmeisesti peräisin Karjalankylän kirkosta ja se on luultavasti tehty 1700-luvulla tuntemattoman taiteilijan toimesta. Alttaritaulun aiheena ovat ovat ”"Neitsyt Maria ja Johannes Ristiinnaulitun ääressä"” ja ”"Jalkojen pesu"”. Vehmalaisten kappelista on puolestaan peräisin osa ehtoollisvälineistöstä sekä joitakin tekstiilejä. Kirkon kellot ovat alun perin peräisin kummastakin kirkosta. Kirkon urut rakensi K. G. Wickström vuonna 1894 ja ne olivat alunperin suunniteltu kaksitoistaäänikertaisiksi. Vuonna 1966 Soitinhuolto Hirvenoja uudisti urkujen rakenteen yhdeksänäänikertaisiksi.


title: Karjalan kirkko (Mynämäki)

text: Museoviraston vuonna 2009 julkistamassa inventoinnissa Karjalankylä ja Karjalan kirkko on määritelty valtakunnallisesti merkittäväksi rakennetuksi kulttuuriympäristöksi.


title: Karttapalvelu

text: Karttapalvelu on verkkopalvelu, joka sisältää digitaalisia karttoja tietyltä alueelta. Yleisesti karttapalveluksi kutsutaan sivustoa, jonka sisältämä kartta-aineisto on paikkatietomuotoista. Tällöin sitä voi yleensä esimerkiksi lähentää, loitontaa, panoroida ja siitä löytyy tavallisesti myös karttaselite sekä mittakaava. Tämän lisäksi on joitakin, yleensä lähinnä historiallisia karttoja sisältäviä verkkopalveluja, jossa kartat ovat vain katseltavina kuvatiedostoina, mutta niitä saattaa olla mahdollisuus hakea esimerkiksi paikkakunnan mukaan.


title: Karttapalvelu

text: Kohderyhmän mukaan palvelut voidaan karkeasti jakaa ammattilaispalveluihin ja kansalaispalveluihin.


title: Karttapalvelu

text: Kansalaisille suunnattuja karttapalveluita ovat tyypillisesti palvelut, joissa käyttäjän ei tarvitse ymmärtää olevansa paikkatietopalvelun käyttäjä. Tällaisia verkkopalveluita ovat esimerkiksi Eniro, Kansalaisen Karttapaikka, Paikkatietoikkuna ja Google Maps. Tavalliseen verkkosivuun verrattuna, karttapalvelun käyttö vaatii käyttäjältä ehkä hieman enemmän aktiivisuutta. Kansalaispalveluissa käyttäjä voi laskea reitin kohteesta A paikkaan B, hakea tietyn osoitteen tai paikan kartalta, tutkia matkailuun liittyviä kohdetietoja tai etsiä tietoa esimerkiksi kunnan kaavoitustilanteesta


title: Karttapalvelu

text: Ammattilaispalvelut vaativat käyttäjältään jonkin verran tietoa paikkatietoaineistojen käsittelystä. Tällaisia palveluita ovat muun muassa Paikkatietoikkuna ja Lounaispaikka. Ne voidaankin nähdä työnteon välineinä. Riippuen palvelusta näiden karttapalveluiden avulla käyttäjä voi hakea erilaisia paikkatietoaineistoja, katsella niitä tai ladata paikkatietoaineistoja omaan käyttöön. Ne voivat antaa myös välineitä erilaisiin paikkatietoanalyyseihin ja mahdollisuuksia kysellä paikkatietoaineistojen ominaisuustietoja. Ammattilaispalveluihin kuuluvat myös Maanmittauslaitoksen maksulliset palvelut Ammattilaisen karttapaikka sekä suurkäyttäjille tarkoitetut Kiinteistötietojärjestelmä ja Maanmittauslaitoksen sähköinen arkisto ARKKI.


title: Karttapalvelu

text: Karttapalvelujen sisältö voi koostua muun muassa opas- ja reittikartoista, maastokartoista, ilma- ja satelliittikuvista sekä erityisaihepiirien kartoista, joista esimerkikkejä ovat vaikkapa sääkartat ja geologiset kartat. Eräs nykyään myös karttapalvelujen muodossa verkossa esillä oleva aihepiiri ovat lisäksi historialliset kartat.


title: Karttapalvelu

text: Paljon käytettyjä karttapalveluita Suomessa ovat Google Maps ja Eniro, jotka sisältävät matkailijoille soveltuvia sisältöjä, kuten reitin laskentaan ja osoitteen löytämiseen soveltuvia työkaluja. Vastaavia palveluita tarjoavat myös useat kunnat ja kaupungit, ja etenkin suurimpien kaupunkien karttapalvelut ovat monipuolisia. Kuntien ohella palveluita voivat tarjota myös seudulliset tai maakunnalliset yhteenliittymät.


title: Karttapalvelu

text: Toinen karttapalvelujen ryhmä ovat maastokarttoja sisältävät palvelut, joista Maanmittauslaitoksen ylläpitämä Kansalaisen Karttapaikka on Suomessa vanhin ja luultavasti tunnetuin. Metsähallituksen tarjoamassa Retkikartta.fi-palvelussa on maastokarttojen ohella retkeilyyn, retkeily- ja suojelualueisiin seekä metsästykseen ja kalastukseen liittyvää tietoa.


title: Karttapalvelu

text: Ilmakuvia sisältyy muun muassa suurimpien kaupunkien karttapalveluihin sekä koko Suomen osalta Maanmittauslaitoksen Kansalaisen karttapaikkaan. Jonkin verran ilma- ja satelliittikuvia vaihtoehtoisena pohjakarttana on tarjolla myös kaupallisten palveluntarjoajien opas- ja reittikarttapalveluissa. Näihin rinnastuu ehkä myös Google Earth.


title: Karttapalvelu

text: Sääkarttoja, samoin kuin säätutkan kuvia on nykyään myös karttapalveluina verkossa esimerkiksi Ilmatieteen laitoksen sivuilla.


title: Karttapalvelu

text: Geologian tutkimuskeskuksen Geo.fi-palveluun sisältyy monipuolinen valikoima geologisia karttoja ja aineistoja ja palvelusta on myös mahdollisuus hakea, katsella ja ladata itselleen esimerkiksi maaperäkarttoja paikkatietomuodossa. Verkossa selattaviin aineistoihin kuuluvat muun muassa maaperäkartta 1:20 000 ja kallioperäkartta 1:100 000. Lisäksi on palveluita eräistä geologisista erityisteemoista ja alueelliset karttapalvelut Helsingin ja Tampereen seutujen geologiasta, ja saatavilla ovat myös julkaistujen maa- ja kallioperäkarttojen indeksikartat ja maaperäkartan tulkintaopas.


title: Karttapalvelu

text: Joihinkin karttapalveluihin sisältyy myös paikkatietomuotoon vietyjä historiallisia karttoja. Laajin tällainen oli Suomessa vuonna 2009 todennäköisesti Maanmittauslaitoksen Karjalan kartat -karttapalvelu, johon sisältyy 1910–1940-lukujen painettuja karttoja mittakaavoissa 1:20 000 ja 1:100 000 luovutetun Karjalan alueelta. Tämän ohella jonkin verran paikkatietomuotoisia historiallisia karttoja sekä niistä johdettuja teemoja lounaisen Suomen alueelta sisältyy myös Lounais-Suomen alueellisen paikkatietokeskuksen Lounaispaikan karttapalveluun.


title: Karttapalvelu

text: Enimmät historiallisia karttoja sisältävät verkkopalvelut Suomessa sisältävät kuitenkin toistaiseksi karttoja vain kuvatiedostoina ilman paikkatieto-ominaisuuksia, mutta karttoja saattaa olla mahdollisuus hakea esimerkiksi paikkakunnan tai muun hakusanan mukaan.


title: Karttapalvelu

text: Laajin ja kehittynein tämän tyypin palveluista oli vuonna 2009 jatkuvasti karttuva Kansallisarkiston digitaaliarkisto, jossa esillä olevista kartoista suurimman ryhmän muodostivat vuonna 2009 pitäjänkartat 1840–1890-luvuilta ja venäläiset topografikartat 1870–1910-luvuilta sekä eri ikäiset muut kartat.


title: Karttapalvelu

text: Runsaasti historiallisia karttoja ja hakumahdollisuus sisältyy myös Jyväskylän yliopiston julkaisuarkistoon, jossa suurimpia kartta-aineistoja olivat vuonna 2009 maakirjakartat 1600-luvulta, ruotsalaiset ja venäläiset sotilaskartat 1700- ja 1800-luvuilta sekä valikoima muita karttoja eri ajoilta. Osa Jyväskylän yliopiston julkaisuarkiston kartoista on julkaistu aiemmin myös Virtuaaliyliopiston verkkopalveluihin sisältyvässä 1600-luvun maakirjakarttojen verkkopalvelussa. Joulukuussa 2009 Jyväskylän yliopiston karttakokoelmista avattiin vielä kolmas portaali nimellä Heikki Rantatupa Historialliset kartat. Laaja kokoelma historiallisia karttoja verkossa eri hakuehdoilla haettavana on myös Helsingin kaupungin Tietokeskuksella.


title: Karttapalvelu

text: Suppeampia karttakokoelmia eri puolilta Suomea kylä-, kunta- ja kaupunkitasolta maakunnan ja valtakunnan tasolle asti löytyy lisäksi useita.


title: Karttapalvelu

text: Karttapalveluiden tarjoajat jakautuvat kahteen pääryhmään. Toisaalta on julkisia, verovaroin tuotettuja palveluja, jollaisia ovat esimerkiksi Maanmittauslaitoksen, Geologian tutkimuskeskuksen, Metsähallituksen ja muiden viranomaisten tai kaupunkien ja kuntien palvelut. Toisaalta on kaupallisia palveluita, joita ovat muun muassa Suomessa toimivat kaupalliset haku- ja opas- ja reittikarttapalvelut tai kansainvälisesti tuotetut kaupalliset palvelut, kuten Google Maps ja Google Earth. Kolmatta tietä edustaa Wikipedian tapaan vapaaehtoisuusperiaatteella toimiva OpenStreetMap, johon käyttäjät voivat itse lisätä esimerkiksi GPS:n avulla tuottamaansa paikkatietoa.


title: Karttapalvelu

text: Uutena piirteenä karttapalveluissa on niiden kehittyessä noussut esiin vuorovaikutteisuus. Tätä voidaan hyödyntää toisaalta osallistuvassa suunnittelussa, jonka paikkatietosovelluksista käytetään nimityksiä osallistuva GIS tai Pehmo-GIS, ja toisaalta esimerkiksi luontohavaintojen keruussa. Tällaisia paikkatietokäyttöliittymän sisältäviä palveluja ovat muun muassa Luonnontieteellisen keskusmuseon ylläpitämä luontopäiväkirja Hatikka ja BirdLife Suomen ylläpitämä lintutietopalvelu Tiira.


title: Japaninsinisade

text: Japaninsinisade ("Wisteria floribunda", ) on liaanikasvi. George Rogers Hall toi sen Japanista Yhdysvaltoihin vuonna 1860. Sitä käytetään myös usein bonsaina samoin kuin kiinansinisadetta ("Wisteria sinensis").


title: Japaninsinisade

text: Japaninsinisateella on sinisateista pisimmät tertut: ne voivat kasvaa jopa puolen metrin mittaisiksi. Tertut puhkeavat alku- ja keskikeväällä muhkeiksi kukkaryöpyiksi. Kukat ovat väriltään valkoisia, sinipunaisia tai sinisiä. Niissä on omintakeinen, viinirypäleitä muistuttava tuoksu. Japaninsinisateen kukinnan aikaisuus voi aiheuttaa ongelmia lauhkealla vyöhykkeellä, missä halla voi tuhota tulevan kukinnan. Kasvi myös kukkii ainoastaan täysikasvuisena, jollaiseksi kasvaminen voi viedä montakin vuotta.


title: Japaninsinisade

text: Japaninsinisateen myötäpäivään kiertyvät varret voivat kasvaa monien tukien varassa ja saavuttaa jopa yli 30 metrin pituuden. Lehdet ovat kiiltävät, tummanvihreät, parilehdykkäiset ja 10-30 cm pitkät. Kussakin lehdessä on 9-13 kappaletta 2-6 cm pitkää, pitkänomaista lehdykkää. Kasvi tuottaa paljon myrkyllisiä ruskeita samettisia papumaisia palkoja, jotka ovat 5-10 cm pitkiä, kypsyvät kesällä ja pysyvät kasvissa talveen asti. Japaninsinisade menestyy parhaiten kosteassa maassa ja suorassa auringonpaisteessa. Kasvi elää usein jopa yli 50-vuotiaaksi.


title: Paljakkakylmänperhonen

text: Paljakkakylmänperhonen ("Oeneis bore") on täpläperhosten heimoon ja heinäperhosten alaheimoon kuuluva keskikokoinen päiväperhonen.


title: Paljakkakylmänperhonen

text: Paljakkakylmänperhosen siipien kärkiväli on noin 37–48 mm ja naaraat ovat keskimäärin koiraita kookkaampia. Siipisuomut irtoavat helposti ja siivet muuttuvat varsin pian läpikuultaviksi. Siipien yläpinnan pääväri on tasaisen kellanharmaa. Silmätäplät puuttuvat, mutta joskus harvoin etusiiven yläpuolella, viidennessä siipisarassa erottuu pieni valkoteräinen silmätäplä. Siipien postdiskaalialassa on heikko kellertävä juova, joka erottuu naarailla selvemmin, koirailla on erityisesti etusiivissä tällä alueella vain heikkoja läiskiä. Takasiiven alapinnalla on tiheämmästä kuvioinnista muodostuva epäselvä ruskea keskijuova, jossa on ainakin ulkopuolella erottuva valkoinen reuna. Takasiiven ulkoreunassa on tumma juova, joka jakaantuu vaihtelevissa määrin täpliksi.


title: Paljakkakylmänperhonen

text: Paljakkakylmänperhonen esiintyy sirkumpolaarisesti Euraasian ja Pohjois-Amerikan pohjoisosissa. Fennoskandiassa se esiintyy 67° leveyspiirin pohjoispuolisilla vuoristo- ja tunturialueilla. Suomessa lajia tavataan lähinnä vain Tunturi-Lapissa, eteläisimmät havainnot ovat Muonion, Kittilän, Sodankylän ja Savukosken alueelta. Lentoaika on kesä–heinäkuussa riippuen esiintymisalueesta ja säistä. Suomessa paras lentoaika on yleensä kesäkuun lopulta heinäkuun puoliväliin.


title: Paljakkakylmänperhonen

text: Paljakkakylmänperhosen elinympäristöä ovat tundra, vuoristojen kiviset rinteet, tunturimaastossa lakiosien kuivat niittymäiset alueet ja kivikot sekä koivuvyöhykkeessä kuiva kangasmaasto. Laji talvehtii kahdesti toukkana, ensimmäinen talvehtiminen tapahtuu keskenkasvuisena ja toinen täysikasvuisena.


title: Paljakkakylmänperhonen

text: Suomen lajiston uhanalaisarvioinnissa 2010 laji on luokiteltu silmälläpidettäväksi (NT).


title: Paljakkakylmänperhonen

text: Toukan ravintokasveja ovat erilaiset heinälajit ("Poaceae"), esimerkiksi lampaannata ("Festuca ovina").


title: Isuzu Trooper

text: Isuzu Trooper on General Motorsin omistaman Isuzun vuosina 1983–2002 valmistama nelivetoinen maastoauto. Sen ensimmäistä sukupolvea tuotiin Suomeen vuosina 1983–1989. Auton toista sukupolvea myytiin Euroopassa 1990-luvulla nimellä Opel Monterey, ja sitä tuotiin Suomeenkin vuoden 1992 paikkeilla. Australiassa Trooperia markkinoitiin Holden-merkkisenä. Lisäksi mallia markkinoitiin Yhdysvalloissa ainakin Hondana ja Acurana. Kaukoidässä malli tunnettiin myös Chevrolet-merkillä.


title: Isuzu Trooper

text: Vuonna 1985 yhdysvaltalainen "4x4 & Offroad" -maasturilehti valitsi Trooperin nelivetoluokassa vuoden parhaaksi.


title: Isuzu Trooper

text: GM toi Isuzu Trooperin ensimmäistä sukupolvea Suomeen vuodesta 1983 vuoteen 1989 ja toista sukupolvea jonkin aikaa vuoden 1992 syksystä alkaen nimellä "Opel Monterey". Trooper ei yltänyt Suomessa samanlaiseen suosioon kuin kilpailijansa Toyota Land Cruiser, Nissan Patrol tai Mitsubishi Pajero.


title: Isuzu Trooper

text: Trooperien tuonnin alkaessa 1983 Suomessa oli juuri tullut voimaan uusi maastoautojen 30 prosentin vero, ja maasturimarkkinat olivat sen myötä hiljenemässä. Ensimmäinen malli oli pitkäkorinen farmariversio, mutta autoa valmistettiin myös 35 cm lyhyemmällä korilla. Autossa oli 61 hevosvoiman dieselmoottori, jota "Helsingin Sanomien" Matti Jansson piti koriin pienenlaisena. Hän kehui hyviä sisätiloja, jossa takapenkillekin mahtuu vaivatta kolme matkustajaa. Huonossa kelissä tehdyssä koeajossa auton keskikulutus jäi niukasti alle 10 litran sadalla kilometrillä. Muutenkin autoa pidettiin hintaluokassaan paljon etuja tarjoavana ja nähtiin sille tilaa Suomen markkinoilla uudesta verosta huolimatta.


title: Isuzu Trooper

text: Vuonna 1983 esitelty Trooper koki vuonna 1987 faceliftin, jossa auto sai paremman jousituksen, nelikulmaiset ajovalot, muodikkaat maasturipyörät sekä mukavamman ja paremmin varustellun sisustuksen. Auton paino kasvoi 70 kiloa 1 710 kiloon. Molemmissa Suomeen tuolloin tuoduissa malleissa (De Luxe ja Luxury Sport) oli 2,2 litran ja 75 hevosvoiman turbodieselmoottori.


title: Isuzu Trooper

text: Vuonna 1989 esitelty Isuzu Trooperin uusi malli tarjosi ensin 2,8-litraisen ja 100-hevosvoimaisen turbodieselin, joka pian tehostui ahtoilman jäähdytyksellä vielä 106 hevosvoimaan ja sai lisänimen Magic. 1 785 kiloa painava auto kulutti kuitenkin varsin vähän polttoainetta ja oli ensimmäinen nelivetodiesel, joka alitti Länsi-Saksan pakokaasuvaatimukset.


title: Isuzu Trooper

text: Trooperin tuonti Suomeen loppui 1989. Vuosina 1991–2002 Japanissa valmistettiin Trooperin toista sukupolvea, jota tuotiin jonkin aikaa Suomeen syksystä 1992 alkaen nimellä Opel Monterey. Ylempään maasturiluokkaan suunnatussa autossa korimalleja oli kaksi, 3-ovinen RS (pituus 4,11 m) ja 5-ovinen LTD (4,54 m). Tavaratilaa mallit tarjosivat 1,3 ja 1,5 kuutiometriä, takaselkänojat taitettuina 2 ja 2,5 kuutiometriä. LTD-mallia oli saatavana 3,2-litraisen V6-moottorin (177 hv) lisäksi 3,1-litraisella turbodieselmoottorilla (114 hv).


title: Yanina Wickmayer

text: Yanina Wickmayer (s. 20. lokakuuta 1989 Lier) on belgialainen tennispelaaja. Hän aloitti ammattilaisuransa vuonna 2004. Hänen parhaat sijoituksensa WTA:n maailmanlistalla ovat toistaiseksi olleet kaksinpelissä 12:s huhtikuussa 2010 ja nelinpelissä 71:s helmikuussa 2010.


title: Yanina Wickmayer

text: Wickmayer on voittanut urallaan kolme kaksinpelin WTA-turnausta. Ensimmäisen voittonsa hän saavutti Estorilissa toukokuussa 2009, kun hän voitti loppuottelussa Jekaterina Makarovan lukemin 7–5, 6–2. Lokakuussa 2009 hän voitti Linzin turnauksen loppuottelussa Petra Kvitován luvuin 6–3, 6–4. Kolmannen turnausvoittonsa hän saavutti Aucklandin turnauksessa tammikuussa 2010 voitettuaan loppuottelussa Flavia Pennettan luvuin 6–3, 6–2.


title: Yanina Wickmayer

text: Suurimmat menestyshetkensä Wickmayer on kokenut Yhdysvaltain avoimissa 2009, joissa hän selviytyi välieriin. Hän voitti ensimmäisellä kierroksella 16:nneksi sijoitetun Virginie Razzanon lukemin 6–4, 6–3, toisella kierroksella Peng Shuain 2–6, 6–1, 6–4, kolmannella kierroksella Sara Erranin 6–3, 6–4, neljännellä kierroksella Petra Kvitován 4–6, 6–4, 7–5 sekä puolivälierissä Kateryna Bondarenkon luvuin 7–5, 6–4. Välierissä hän hävisi yhdeksänneksi sijoitetulle Caroline Wozniackille lukemin 3–6, 3–6.


title: Yanina Wickmayer

text: Vuonna 2010 Wickmayer sai villin kortin kauden ensimmäiseen turnaukseen Aucklandiin. Hän voitti finaalissa Flavia Pennettan, ja voitti koko turnauksen häviämättä erääkään. Tämä oli hänen kolmas WTA-turnausvoitto. Australian avoimissa Wickmayer voitti ensimmäisellä kierroksella Alexandra Dulgherun, toisella kierroksella Flavia Pennettan ja kolmannella kierroksella Sara Erranin. Neljännellä kierroksella Wickmayer kohtasi entinen maailmanlistan ykkösen, maannaisensa Justine Heninin. Kolmieräisen ottelun voitti Henin. Wimbledonissa Wickmayer pääsi kolmannelle kierrokselle asti ensimmäistä kertaa Wimbledonissa. Kolmannella kierroksella hän hävisi Vera Zvonarjovalle.


title: It’s That Man Again

text: It's That Man Again, usein lyhennettynä ITMA, oli BBC:n radiokomediasarja, jota esitettiin 1939–1949. Sarjan nimi viittaa Adolf Hitleriin, johon sanomalehdistö usein viittasi uutisoinnissaan sanonnalla "taas sama mies".


title: It’s That Man Again

text: Sarjasta lähetettiin ensin neljä pilottijaksoa, alkaen 12. heinäkuuta 1939. Sarjan tapahtumat sijoittuivat kaupalliselle piraattiradioasemalle. Pääosaa esitti liverpoolilainen koomikko Tommy Handley, ja lisäksi sarjassa esiintyivät Cecilia Eddy ja Eric Egan. ITMAn vastaanotto yleisön keskuudessa ei ollut hyvä, ja sarja aiottiin lopettaa, mutta toisen maailmansodan syttyminen muutti tilanteen. Piraattiradioasemaa ei enää kuitenkaan pidetty sopivana tapahtumaympäristönä, ja sarjan tapahtumat siirrettiin kuvitteelliseen "Office of Twerps" -ministeriöön, ja sivuosanäyttelijät vaihdettiin. Tommy Handley esitti ministeriä, Vera Lennox hänen sihteeriään, Maurice Denham esitti venäläistä keksijää Vodkinia ja Jack Trainin roolihahmon nimi oli Funf.


title: It’s That Man Again

text: Vuonna 1941 sarja sai uudeksi nimekseen "It's That Sand Again", ja tapahtumapaikaksi tuli merenrannalla sijaitseva lomakaupunki Foaming at the Mouth, ja Handley esitti kaupungin pormestaria. Huhtikuussa 1942 näyttelijät esiintyivät Windsorin linnassa tulevan kuningatar Elisabet II:n 16-vuotissyntymäpäivillä. Vuonna 1945 sarja palasi vanhalle nimelleen aluksi vaihtelevin tapahtumapaikoin, kunnes Tommy Handleyn rooliksi tuli olla vakioasukas Henry Hall -matkustajakodissa. Sarjan viimeinen jakso lähetettiin 6. tammikuuta 1949. Tommy Handley kuoli aivoverenvuotoon kolme vuorokautta myöhemmin. Radio Timesin ohjelmatietojen mukaan sarjan oli ollut tarkoitus jatkua 13. päivä, mutta sen sijaan lähetettiin muisto-ohjelma.


title: It’s That Man Again

text: BBC Audiobooks on julkaissut sarjan jaksoja CD:llä.


title: Justus-Liebig-Universität Gießen

text: Justus-Liebig-Universität on yliopisto Gießenissä, Saksassa. Se perustettiin vuonna 1607.


title: Kuolematon rakkaus

text: Kuolematon rakkaus on yhdysvaltalainen elokuva vuodelta 1946. Se kertoo naisesta, joka rakastuu ilmavoimien lentäjään ja saa tälle lapsen, mutta pitää asian salassa. Olivia de Havilland sai naispääosasta Oscarin, ja myös käsikirjoitus oli Oscar-ehdokkaana.


title: Yöllä on 1000 silmää

text: Yöllä on 1000 silmää on yhdysvaltalainen "film noir" -elokuva vuodelta 1947. Se perustuu Cornell Woolrichin romaaniin. Elokuvan keskeinen henkilö on entinen ammattimainen ajatusten lukija, joka huomaa kykyjensä olevan aidot. Hän pelastaa toverinsa tyttären oman henkensä kaupalla.


title: Tomáš Plíhal

text: Tomáš Plíhal (s. 23. maaliskuuta 1983 Frýdlant, Tšekkoslovakia) on tšekkiläinen jääkiekkoilija, joka pelaa Itävallan Erste Bank Eishockey Ligan tšekkiläisjoukkue Orli Znojmossa. Hän on pelipaikaltaan keskushyökkääjä, mutta osaa pelata myös laidassa. Plíhal on aiemmin pelannut myös NHL-joukkue San Jose Sharksissa yhteensä 89 runkosarja- ja neljän playoff-ottelun verran tehopistein 7+9=16 sekä keräten 26 jäähyminuuttia.


title: Tomáš Plíhal

text: Plíhal on HC Liberecin kasvatti. Hän pelasi joukkueessa ensimmäiset miesten pelinsä 16-vuotiaana keväällä 2000, jolloin Plíhal pelasi Liberecissä kaksi 1. česká hokejová ligan karsintasarjan ottelua. Hän pelasi kautensa kuitenkin pääosin Tšekin A-nuorissa, joissa Plíhal vietti kokonaan kauden 2000–2001. San Jose Sharks varasi hänet viidennellä kierroksella 140. pelaajana . Samana kesänä Plíhalin varasi myös WHL-joukkue Kootenay Ice 16. pelaajana .


title: Tomáš Plíhal

text: Kaudeksi 2001–2002 Plíhal siirtyi Kootenay Icen joukkueeseen. Hän oli tehoilla 32+54=86 joukkueen paras syöttäjä ja toiseksi paras pistemies Duncan Milroyn jälkeen. Plíhal jakoi WHL:n pistepörssin kymmenennen sijan Saskatoon Bladesin Justin Kellyn kanssa ja sijoittui syöttöpörssissä kahdeksanneksi. Hän voitti kauden päätteeksi WHL:n mestaruuden, Ed Chynoweth Cupin sekä koko CHL:n mestaruuden, Memorial Cupin. Plíhal palkittiin kauden päätteeksi myös Memorial Cup -turnauksen urheiluhenkisimpänä pelaajana George Parsons Trophylla. Hän solmi syyskuussa 2002 kolmivuotisen tulokassopimuksen San Jose Sharksissa, mutta palasi harjoitusleirin päätteeksi vielä kaudeksi 2002–2003 WHL:ään. Plíhal oli Icen toiseksi paras maalintekijä ja kolmanneksi paras pistemies.


title: Tomáš Plíhal

text: Plíhal siirtyi kaudeksi 2003–2004 San Jose Sharksin organisaatioon. Hän pelasi siellä kolme ensimmäistä kauttaan kokonaan sen farmijoukkue Cleveland Baronsissa, AHL:ssä, tosin Plíhal piipahti kaudella 2004–2005 myös kotimaassaan Tšekin toiseksi korkeimmalla sarjatasolla 1. česká hokejová ligan HC Hradec Královéssa kahden ottelun verran. Samalla kaudella hän oli 17 osumallaan Baronsin kolmanneksi paras maalintekijä. Heinäkuussa 2006 Plíhal teki vuoden mittaisen jatkosopimuksen San Jose Sharksin kanssa.


title: Tomáš Plíhal

text: Kaudeksi 2006–2007 San Jose Sharksin farmijoukkueeksi vaihtui Worcester Sharks. Plíhal teki samalla kaudella myös NHL-debyyttinsä. Hän pelasi ensimmäisen NHL-ottelunsa 26. tammikuuta 2007 Edmonton Oilersia vastaan. Plíhal pelasi kauden aikana kolme NHL-ottelua. Kaudella 2007–2008 hän pelasi NHL:ssä 22 runkosarja- ja neljän playoff-ottelun verran tehden niissä tehot 2+1=3. Plíhal teki NHL-uransa avausmaalin 9. maaliskuuta 2008 rangaistuslaukauksella Minnesota Wildin Niklas Bäckströmin taakse. Kauden 2008–2009 hän pelasi kokonaan ylhäällä San Josessa tehden 64 NHL:n runkosarjaottelussa tehot 5+8=13. Plíhalin kaudet joukkueen organisaatiossa jäivät kuitenkin hyvin rikkonaisiksi polvivammojen takia.


title: Tomáš Plíhal

text: Plíhal palasi kaudeksi 2009–2010 Eurooppaan ja teki syyskuussa 2009 vuoden mittaisen sopimuksen SM-liigajoukkue Turun Palloseuran kanssa. Hänet hankittiin lähinnä Pohjois-Amerikkaan lähteneen Juraj Mikúšin korvaajaksi. Plíhal osoittautui TPS:lle hyväksi hankinnaksi ja ensimmäinen Euroopassa vietetty ammattilaiskausi toi hänelle 52 runkosarjaottelussa tehot 19+18=37 ja 15 playoff-ottelussa tehot 4+4=8. Hän oli Ville Vahalahden jälkeen joukkueen toiseksi paras maalintekijä. Plíhal onnistui kauden aikana myös kypärätempussa 2. helmikuuta 2010 Saimaan Palloa vastaan pelatussa ottelussa. Hänet palkittiin ottelun "Ilta-Sanomien" kolmen tähden tähtipelaajana. Plíhal voitti kauden päätteeksi Suomenmestaruuden. Hän teki toukokuussa 2010 vuoden mittaisen jatkosopimuksen TPS:n kanssa.


title: Tomáš Plíhal

text: Kesällä 2010 Plíhal kävi leikkauttamassa polvensa. Hän lähti kauteen 2010–2011 TPS:n varakapteenina. Plíhal ehti pelata kolme harjoitusottelua European Trophy -turnauksessa, kunnes hän joutui polvivamman takia taas uudelleen sivuun. Näin ollen Plíhalin alkukausi meni pilalle ja hän pelasi koko kauden aikana yhteensä vain 42 ottelua. Hän oli hetken sivussa myös helmikuussa 2011 sisäreisivamman takia. Plíhal jakoi 11 osumallaan TPS:n sisäisen maalipörssin kolmannen sijan Antti Erkinjuntin kanssa. Huhtikuussa 2011 hän teki taas vuoden mittaisen jatkosopimuksen joukkueen kanssa. Plíhal oli kaudella 2011–2012 tehoilla 16+20=36 TPS:n toiseksi paras pistemies ja maalintekijä Ville Vahalahden jälkeen. Hän jakoi joukkueen sisäisen pistepörssin toisen sijan Marko Anttilan kanssa. Kevään 2012 pudotuspelien "Villi kortti" -kierroksella Plíhal oli kahdella syötöllään TPS:n paras syöttäjä ja hän jakoi joukkueen sisäisen pistepörssin voiton Michal Birnerin kanssa.


title: Tomáš Plíhal

text: Kaudeksi 2012–2013 Plíhal siirtyi kaksivuotisella sopimuksella Oulun Kärppiin. Hänet hankittiin joukkueeseen johtavaksi pelaajaksi, mutta osoittautui kuitenkin flopiksi. Plíhal vietti loppuosan kaudestaan katsomossa, eikä pelannut ottelukaan pudotuspeleissä. Hän kärsi kauden aikana myös useista loukkaantumisista; 13. lokakuuta 2012 pelatussa vierasottelussa Helsingin IFK:ta vastaan Plíhal sai aivotärähdyksen ja niskan tärähdysvamman jouduttuaan keskialueella kiekottomana Ville Peltosen taklaamaksi. Peltosen olkavarsi osui häntä päähän, mutta Peltonen ei saanut tilanteesta kuitenkaan rangaistusta. Kaksi päivää myöhemmin hänelle langetettiin kuitenkin neljän ottelun pelikielto.


title: Tomáš Plíhal

text: Plíhal ei jatkanut Kärpissä enää toista sopimuskauttaan ja teki heinäkuussa 2013 vuoden mittaisen sopimuksen Tapparan kanssa. Hän ei loistanut tehopisteiden valossa myöskään kaudella 2013–2014, jolloin runkosarjassa syntyi vain kahdeksan tehopistettä. Plíhal profiloitui kuitenkin puolustavaksi alempien ketjujen "työmyyräksi". Kevään 2014 pudotuspeleissä hän ei välillä mahtunut kokoonpanoon, mutta ratkaisi 21. huhtikuuta 2014 pelatun neljännen finaaliottelun jatkoerässä entistä seuraansa Kärppiä vastaan tehtyään ottelun 3–2-voittomaalin. Plíhalin osuma tarkistettiin videolta, sillä hänen epäiltiin estäneen Kärppien maalivahti Jussi Rynnästä. Maalin hyväksyminen herätti kohua, sillä ottelun toisessa erässä Kärpiltä hylättiin maali samankaltaisen tilanteen jälkeen. Plíhal vei ratkaisullaan Tapparan ottelusarjassa 3–1-johtoon, mutta Kärpät vei mestaruuden lopulta voitoin 4–3 ja Tapparan kausi päättyi SM-hopeaan.


title: Tomáš Plíhal

text: Kaudeksi 2014–2015 Plíhal palasi kotimaahansa ja siirtyi Extraliga-joukkue HC Ocelaři Třinecin riveihin. Hän eteni joukkueen kanssa aina liigan finaaleihin saakka, mutta mestaruuden vei kuitenkin HC Litvínov seitsemännessä finaaliottelussa voitoin 4–3. Plíhal siirtyi kaudeksi 2016–2017 jatkamaan uraansa vuoden mittaisella sopimuksella Erste Bank Eishockey Ligan tšekkiläisjoukkue Orli Znojmon riveihin.


title: Tomáš Plíhal

text: Plíhal pelasi alle 18-vuotiaiden MM-kilpailuissa vuonna 2001 ja World U-17 Hockey Challegessa vuonna 2000.


title: Naamiohohtokaija

text: Naamiohohtokaija ("Prosopeia personata") on kotoperäinen fidžiläinen kaija.


title: Naamiohohtokaija

text: Linnun pituus on noin 47 cm ja paino noin 322 g. Sen höyhenpuku on pääosin vihreä, otsa ja naama ovat mustat, rinta on keskeltä keltainen ja alaosasta oranssi, käsisulien reunat sinikiiltoiset ja pyrstö päältä vihreä, sinihohtoinen. Nokka on tummanharmaa, koivet tummanharmaat ja iiris oranssi. Sukupuolet ovat samanvärisiä. Nuori lintu on kuten aikuinen, iiris on kuitenkin ruskea ja nokka vaaleampi.


title: Naamiohohtokaija

text: Naamiohohtokaijat elävät Fidžillä Viti Levun saarella ja mahdollisesti läheisellä Ovalaun saarella. Populaation koko on noin 88 000 yksilöä. Lajin kanta on taantunut ja suurimpana uhkana ovat metsien hakkuut ja järeiden pesäpuiden kaataminen.


title: Naamiohohtokaija

text: Laji elää sekä vanhoissa, luonnontilaisissa metsissä, että nuoremmissa kasvatusmetsissä ja myös mangrovemetsiköissä ja puutarhoissa. Pesintä tapahtuu ehkä vain vanhoissa metsissä.


title: Naamiohohtokaija

text: Pesä on korkealla puunkolossa tai -onkalossa, joskus korkean kannon päässä.


title: Naamiohohtokaija

text: Ruokavalio koostuu pääosin hedelmistä mutta myös marjoista, siemenistä, kukinnoista ja hyönteisistä.


title: Viking Tamm

text: Viking Sebastian Henricsson Tamm (21. heinäkuuta 1896 – 1975) oli ruotsalainen sotilas.


title: Viking Tamm

text:
Tamm oli pankinjohtajan poika Tukholmasta. Hän oli kapteeni Svean henkivartiostossa, kun hän sai tehtäväkseen johtaa ruotsalaisten upseerien ryhmää, joka lähti Etiopiaan perustamaan kadettikoulua. Ryhmää kutsuttiin Grupp Tammiksi.
Viking Tamm oli myös ryhmänjohtajana Svenska Frivilligkårenissa talvisodan aikana. Sodan jälkeen hänestä tuli sotakorkeakoulun johtaja.


title: Huey

text: Lawrence Franks, Jr. (s. 1. tammikuuta 1989 St. Louis, Missouri, Yhdysvallat), tunnetaan paremmin taiteilijanimellään Huey, on yhdysvaltalainen rap-artisti. Hän levyttää Jive Recordsille. Toistaiseksi Huey on julkaissut vain yhden "Notebook Paper" -nimisen studioalbumin.


title: Koliitti

text: Koliitti on paksusuolen tulehdus. Haavainen koliitti kuuluu kroonisiin tulehduksellisiin suolistosairauksiin.


title: Punahohtokaija

text: Punahohtokaija ("Prosopeia splendens") on kotoperäinen fidžiläinen kaija.


title: Punahohtokaija

text: Linnun pituus on noin 45 cm ja paino noin 280 g. Punahohtokaijaa pidettiin aikaisemmin hohtokaijan alalajina, jota se muistuttaa. Sen pää ja alapuoli ovat karmosiininpunaiset ja niskassa on säihkyvän sininen laikku. Nokka on tummanharmaa, koivet tummanharmaat ja iiris keltainen. Sukupuolet ovat samanvärisiä. Nuori lintu on kuten aikuinen, iiris on kuitenkin ruskea ja nokka vaaleampi.


title: Punahohtokaija

text: Punahohtokaijat elävät Fidžillä Kadavun ja Onon saarilla, mahdollisesti myös muilla lähisaarilla, joiden kanta saattaa olla peräisin karanneista häkkilinnuista. Laji oli ennen runsas mutta sen kanta on voimakkaasti taantunut etupäässä metsien hakkuiden takia. Populaation koko on noin 6 000 yksilöä ja elinympäristön ala 460 neliökilometriä.


title: Punahohtokaija

text: Laji elää metsissä, viljelysmailla ja ihmisasutuksen tuntumassa sekä alavilla mailla että vuoristossa. Pesintä tapahtuu ehkä vain vanhoissa metsissä.


title: Punahohtokaija

text: Pesä on korkealla puunkolossa tai -onkalossa.


title: Punahohtokaija

text: Ruokavalio koostuu pääosin hedelmistä, kuten mangosta, banaanista, guavasta ja "Asimina"-suvun hedelmistä. Kaijat syövät myös hyönteistoukkia ja viljaa.


title: Tom Danielson

text: Thomas "Tom" Danielson (s. 13. maaliskuuta 1978 East Lyme, Connecticut, Yhdysvallat) on yhdysvaltalainen maantiepyöräilijä. Hän on parhaimmillaan etappikilpailuissa.


title: Tom Danielson

text: Danielson aloitti ammattilaisuransa yhdysvaltalaisessa Mercury-tallissa 2002 ja edusti seuraavan vuoden toista amerikkalaisjoukkuetta, Saturnia. Kaudella 2004 hän ajoi italialaisessa Fassa Bortolo -tallissa ja vuodet 2005–2007 yhdysvaltalaisessa Discovery Channel -joukkueessa. Vuosina 2008–2014 hän edusti Garmin-tallia ja 2015 Cannondale-Garminia.


title: Tom Danielson

text:
Danielson sai syyskuussa 2012 puolen vuoden kilpailukiellon osallisuudestaan Lance Armstrongin ja Discovery Channel -tallin dopingskandaaliin. Hän myös menetti saavutuksensa 1. maaliskuuta 2005 – 23. syyskuuta 2006 väliseltä ajalta.
Hän oli voittanut Georgian ympäriajon 2005 neljä sekuntia ennen Levi Leipheimeria. Espanjan ympäriajossa hän oli sijoittunut samana vuonna seitsemänneksi. Vuoden 2006 Espanjan ympäriajossa hän oli voittanut kilpailun 17. etapin kukistettuaan loppukirissä irtiottokumppaninsa Aleksandr Vinokurovin. Kokonaiskilpailussa hän oli sijoittunut kuudenneksi.


title: Tom Danielson

text: Kilpailukiellon jälkeen Danielson palasi Garmin-talliin. Hän ilmoitti elokuussa 2015, että Yhdysvaltojen antidopingtoimikunta USADA oli kertonut hänen jääneen 9. heinäkuuta antamassaan kilpailun ulkopuolisessa dopingtestissä kiinni synteettisen testosteronin käytöstä.


title: Tom Danielson

text: Lähde: Cycling Archives


title: Keyshia Cole

text: Keyshia Miesha Cole (s. 15. lokakuuta 1981) on yhdysvaltalainen laulaja-lauluntekijä. Räppäri Kanye West on kutsunut Colea ”hip hop soulin kuningattareksi”.


title: Keyshia Cole

text: Colen debyyttialbumi "The Way It Is" julkaistiin vuonna 2005. Se myi platinaa. Syyskuussa 2007 julkaistiin Colen toinen studioalbumi "Just Like You", joka myös myi platinaa. 16. joulukuuta 2008 julkaistiin Colen kolmas studioalbumi "A Different Me".


title: Keyshia Cole

text: Keysha on äänityypiltään sopraano.


title: Siipyyn vaakuna

text: Siipyyn vaakuna oli Siipyyn kunnan tunnus, jonka havukoro symboloi kunnan metsätaloutta ja hopeinen kilpi pitäjän sijaintia saarineen Pohjanlahden ääressä.


title: Siipyyn vaakuna

text: Vaakunan on suunnitellut Gustaf von Numers, ja se vahvistettiin käyttöön 14. marraskuuta 1969. Vaakunan selitys on ”kilpi havukoroisesti hopea-vihreähalkoinen”. Vaakuna muuttui epäviralliseksi kotiseutuvaakunaksi 1973, kun Siipyyn kunta liittyi osaksi Kristiinankaupunkia yhdessä Lapväärtin ja Tiukan kanssa.


title: Paljasjalkakreivitär

text: Paljasjalkakreivitär on yhdysvaltalainen elokuva vuodelta 1954. Edmond O’Brien sai siitä miessivuosan Oscarin.


title: Paljasjalkakreivitär

text: Elokuvan kertoja on kyyninen elokuvaohjaaja (Humphrey Bogart), joka alkaa naistähtensä hautajaisissa muistella, miten tuottajansa (O’Brien) kanssa löysi eläväisen tanssijatytön (Ava Gardner) Madridin kaduilla ja teki tästä Hollywood-tähden. Ohjaaja myös ihastuu tyttöön, mutta ei saa vastarakkautta."Video-oppaassa" vuodelta 1994 Bello Romano antaa "Paljasjalkakreivittärelle" täydet viisi tähteä. Hän kutsuu elokuvaa satumaiseksi sukellukseksi Hollywoodin kulissien takaiseen ihanteettomaan maailmaan.


title: Kuollut saapuessaan

text: Kuollut saapuessaan ("D.O.A.") on yhdysvaltalainen elokuva vuodelta 1950. Sen on ohjannut Rudolph Maté. Elokuva on film noir -klassikko. Tarinassa myrkytetty mies yrittää selvittää, kuka hänet myrkytti.


title: Kuollut saapuessaan

text: Elokuvan tekijänoikeuksia ei uusittu, kuten Yhdysvaltojen laki olisi edellyttänyt, joten se on nyt vapaasti levitettävissä ja nähtävissä esimerkiksi Internet Archivessa ja siitä on saatavana VHS- ja DVD-versioita.


title: Kuollut saapuessaan

text: Elokuva on kuvaajana mainetta keränneen Rudolph Matén ensimmäinen ohjaus ja hänen ohjauksistaan kestävin.


title: Kuollut saapuessaan

text: Elokuva etenee takaumina. Alkurepliikissä päähenkilö soittaa poliisille murhailmoituksen. Frank Bigelow on saanut tappavaa myrkkyä iridiumia, ja lääkäri kertoo ettei hänellä ole enää pitkään elinaikaa. Bigelow yrittää muistella edellisen vuorokauden tapahtumia selvittääkseen, kuka hänet myrkytti. Tilanteesta tietämättömän sihteerinsä Paula Gibsonin avulla hän jäljittää myrkyn rikollisjoukkioon, joka käyttää sitä rikollisiin toimiin. Syytä miksi Bigelow on saanut myrkkyä, ei kerrota vaan piinaava jännitys säilyy loppua kohden, jolloin vie hänet ajelulle psykopaatti, jolla on mieltymys hakata uhrejaan vatsaan.


title: Kuollut saapuessaan

text: Elokuvan musiikin on säveltänyt Dimitri Tiomkin:Samasta tarinasta on Rocky Morton ohjannut vuonna 1988 elokuvan "K.J.S. – Kuollut jo saapuessaan".


title: Kuollut saapuessaan

text: Valtion elokuvatarkastamo langetti elokuvalle ikärajan KK (Kokonaan kielletty) 4.12.1950. Silloiset sensorit harvinaislaatuisesti kommentoivat elokuvaa sensuuripäätöksessään: ""Filmi on hengeltään sairas. Se kehittelee jännityksen miltei yhtämittaisella pistoolilla uhkaamisella (myös turvattomia naisia uhataan). jolloin käyttäytyminen on erityisen karkeaa (esim. uhattavia lyödään useissa kohdin aivan aiheetta). Pari gangsteria tehostaa pitkissä kohtauksissa julmuuttaan karkean sadistisesti. Leikkauksista ei asia parane."" Elokuva sai kuitenkin ensi-iltansa 1956 merkittävien leikkausten jälkeen, joista leikkauksista tarkastamon mukaan kertyi noin 200 metriä filmiä.


title: Plymouth (Massachusetts)

text: Plymouth on kaupunki Massachusettsin osavaltiossa Yhdysvalloissa. Se on kasvanut ensimmäisestä siirtokunnasta, jonka Mayflower-laivalla tulleet puritaanit perustivat vuonna 1620. He antoivat siirtokunnalle nimen lähtöpaikkansa, Englannin Plymouthin mukaan.


title: Plymouth (Massachusetts)

text:
Vuonna 2009 kaupungissa arvioitiin olevan 58 681 asukasta.
Kaupungin eteläpuolella on Plimoth Plantationin ulkomuseo, jonne on rekonstruoitu ensimmäisen siirtokunnan elämää: ei vain rakennuksia, vaan myös viljelyskasveja ja kotieläimiä. Museoalueella työskentelee näyttelijä-oppaita, jotka esittävät vuoden 1627 kylän asukkaiden elämää.


title: Kohti uutta

text: Kohti uutta on Sam Mendesin 2009 ohjaama komediallinen draamaelokuva pariskunnasta, joka odottaa ensimmäistä lastaan.


title: Kohti uutta

text: Kun Burt (John Krasinski) ja Verona (Maya Rudolph) saavat tietää, että heille on tulossa lapsi, he hätääntyvät. Pariskunta vihaa pikkukaupunkia, jossa he asuvat. Lisäksi Burtin vanhemmat suunnittelevat muuttavansa sieltä pois, eivätkä tarjoa enää tukeaan nuorelle parille. Burt ja Verona lähtevät tien päälle ja alkavat etsiä täydellistä paikkaa, jonne asettua elämään ja kasvattamaan lapsia.


title: Kohti uutta

text: Burt ja Verona käyvät ystäviensä ja perheenjäsentensä luona eri kaupungeissa niin Yhdysvalloissa kuin Kanadassakin etsien sopivaa uutta asuinpaikkaa. Näiden kodeissa he näkevät useita elämänratkaisuja ja ihmiskohtaloita, joista mikään ei lähemmin tarkasteltuna kuitenkaan tunnu heille omalta tai tavoiteltavalta.Helsingin Sanomien Nyt-liitteen kriitikot valitsivat elokuvan vuoden 2009 kymmenen parhaan filmin joukkoon.


title: Roope Gröndahl

text: Roope Kalevi Gröndahl (s. 20. lokakuuta 1989 Helsinki) on suomalainen pianisti.


title: Roope Gröndahl

text: Roope Gröndahl on opiskellut pianonsoittoa Helsingin konservatoriossa M. Oksalan johdolla 2003–2005, Sibelius-Akatemiassa Matti Raekallion ja Liisa Pohjolan johdolla 2005– sekä Lontoossa Royal Academy of Musicissa C. Eltonin johdolla 2010–. Hän on osallistunut muun muassa Andras Schiffin ja Paul Badura-Skodan mestarikursseille. Lisäksi hän on opiskellut kamarimusiikkia Ralf Gothónin ja Emanuel Axin johdolla.


title: Roope Gröndahl

text: Gröndahl palkittiin toisella sijalla Jyväskylän pianokilpailussa 2007 ja kansainvälisessä Maj Lind -pianokilpailussa 2007. Niin ikään toiseksi hän tuli Eurovision nuorten solistien kilpailussa Wienissä 2008.


title: Roope Gröndahl

text: Gröndahl on esiintynyt kotimaisten orkesterien, muun muassa Radion sinfoniaorkesterin, Turun filharmonisen orkesterin ja Tapiola Sinfoniettan solistina. Ulkomailla hän on konsertoinut Saksassa, Ranskassa, Belgiassa ja Yhdysvalloissa.


title: Naamiohuvit (kirja)

text: Naamiohuvit () on kahdeksastoista romaani Terry Pratchettin Kiekkomaailma-sarjassa.


title: Naamiohuvit (kirja)

text: Tapahtumien keskipisteenä on Ankh-Morporkin oopperatalo, jossa nuori sopraano Perdita valmistautuu ensi-iltaan. Oopperatalossa tapahtuu salaperäisiä kuolemantapauksia, joista syytetään kummitusta. Tämän lisäksi Perditaa hermostuttavat Lancren noidat, jotka haluaisivat hänestä työnsä jatkajan.


title: Chéri (elokuva)

text: Chéri on 2009 valmistunut ranskalais-brittiläis-saksalainen draamaelokuva, jonka on ohjannut Stephen Frears. Michelle Pfeifferin ja Rupert Friendin tähdittämä työ perustuu ranskalaisen kirjailijan Coletten romaaneihin "Chéri" ja "Chérin loppu". Elokuva oli ensi-illassa 59. Berliinin elokuvajuhlilla helmikuussa 2009.


title: Chéri (elokuva)

text: Uuden Suomen Mikko Pielan mielestä yleensä luotettavan Stephen Frearsin ohjaama "Chéri" on oudon kankea työ. Michelle Pfeifferin nyanssoitu, haikea roolityö taloudellisesti menestyneenä prostituoituna Lea de Lonvalina kannattelee hänestä tätä elokuvaa. Rupert Friend sopii hyvin Pfeifferin vastanäyttelijäksi. Kathy Bates taas on hämillään olevan tuntuinen. Darius Khondiji on kuvannut elokuvan varmakätisesti ja nätisti, mutta elokuvan ongelma piilee Pielan mukaan dialogissa ja rytmissä.


title: Chéri (elokuva)

text: Nyt-liitteessä elokuva sai neljältä kriitikolta keskiarvoksi 2,5.


title: Savijaloilla

text: Savijaloilla () on yhdeksästoista romaani Terry Pratchettin Kiekkomaailma-sarjassa. Se on kolmas kirja, joka kertoo kaupunginvartiostosta.


title: Savijaloilla

text: Ankh-Morporkissa liikkuu salamurhaaja, jonka pääkohteena näyttäisi olevan lordi Vetinari. Murhayritysten lisäksi Vetinarin huolena ovat aateliset, jotka haluaisivat syöstä hänet vallasta ja muuttaa Ankh-Morporkin kuningaskunnaksi. Hallitsijan paikalle ollaan nostamassa kapteeni Porkkanaa, jota tällaiset ylenemismahdollisuudet eivät kiinnosta lainkaan.


title: Valkoparta Karjupukki

text: Valkoparta Karjupukki () on kahdeskymmenes romaani Terry Pratchettin Kiekkomaailma-sarjassa.


title: Valkoparta Karjupukki

text: Karjupukki on Joulupukin vastine Kiekkomaailmassa. Tässä romaanissa Karjupukki on kadonnut, vaikka lahjojen jakamisen aika lähestyy. Karjupukin tehtäviä ryhtyy hoitamaan Kuolema.


title: Valkoparta Karjupukki

text: Kirjan pohjalta on tehty kaksiosainen minisarja Britanniassa vuonna 2006. Sen ohjasi Vadim Dean. Päärooleissa ovat David Jason, Michelle Dockery, Marc Warren, Ian Richardson ja Joss Ackland. Terry Pratchett näkyy sarjassa cameoroolissa. Sarja esitettiin Suomessa Yle TV2:ssa joulukuussa 2009.


title: Kansakunnan olohuone

text: Kansakunnan olohuone on Jukka Kärkkäisen dokumenttielokuva (2009), joka nimensä mukaisesti kertoo kansalaisten "kaikkeinpyhimmästä". Filmi oli DocPoint-festivaalin yleisösuosikkeja ja pääsi syksyllä 2009 myös teatterilevitykseen, mutta ei saavuttanut teatterilevityksessä suosiota. Elokuva voitti vuoden 2009 Parhaan dokumentin Jussin.


title: NBA-kausi 1981–1982

text: NBA-kausi 1981–1982 oli NBA-liigan 36. kausi.V=voitot, H=häviöt, V%=voittoprosentti, *=divisioonansa voittaja


title: NBA-kausi 1980–1981

text: NBA-kausi 1980–1981 oli NBA-liigan 35. kausi.V=voitot, H=häviöt, V%=voittoprosentti, *=divisioonansa voittaja


title: Ranbir Kapoor

text: Ranbir Kapoor (s. 28. syyskuuta 1982 Mumbai, Maharashtra) on intialainen näyttelijä. Hän työskentelee hindinkielisessä elokuvateollisuudessa ja on voittanut useita palkintoja, mukaan lukien viisi Filmfare Awards -palkintoa.


title: Ranbir Kapoor

text: Kapoor on tunnetusta näyttelijäsuvusta; hänen vanhempansa ovat Rishi Kapoor ja Neetu Singh, ja Raj Kapoor oli hänen isoisänsä. Kapoor teki näyttelijändebyyttinsä romanttisessa elokuvassa "Saawariya" (2007), joka oli floppi, mutta Kapoor voitti parhaan miestulokkaan Filmfare Awards -palkinnon. Hän sai parhaan miespääosan Filmfare Awards -kriitikkopalkinnon rooleistaan kolmessa elokuvassa vuonna 2009 – draamakomediassa "Wake Up Sid", komediassa "Ajab Prem Ki Ghazab Kahani" ja draamassa "". Kapoor voitti kaksi peräkkäistä parhaan miespääosan Filmfare Awards -palkintoa rooleistaan ongelmaisena muusikkona draamassa "Rockstar" (2011) ja kuuromykkänä miehenä draamakomediassa "Barfi!" (2012). Romanttinen komedia "Yeh Jawaani Hai Deewani" (2013) oli suuri kaupallinen menestys.


title: Ranbir Kapoor

text: Ranbir Kapoor seurusteli näyttelijä Deepika Padukonen kanssa vuosina 2008–2009. Kapoor rakastui vastanäyttelijäänsä Katrina Kaifiin heidän kuvatessaan elokuvaa "Ajab Prem Ki Ghazab Kahani" vuonna 2009. He erosivat alkuvuodesta 2016.


title: Pramia

text: Pramia Oy on vuonna 1990 perustettu jalasjärveläinen yksityinen perheyritys. Se on alkoholijuomien valmistaja ja tukkumyyjä, joka tunnetaan muun muassa lonkeroistaan ja likööreistään. Useat Pramian juomat ovat päässeet Alkon vakiovalikoimiin. Ilvesjoen kylässä toimivan yrityksen alkuperäinen nimi oli Sahti-Mafia. Sen ensimmäiset tuotteet olivat sahtivierre ja kotikalja. Pramian toimitusjohtaja on Marko Mäkinen. Vuonna 2016 sen liikevaihto oli 960 000 euroa.


title: Pramia

text: Vuonna 2012 Pramia hankki käytettyjä muovipulloja kierrättävän tehtaan.


title: Pramia

text: Yhtiöllä on tytäryritykset Ruotsissa ja Norjassa. Vuonna 2009 se hakeutui Keski-Euroopan markkinoille. Vienti on edennyt myös Pohjois-Amerikkaan, ja vuonna 2016 liikevaihdosta 70 % tuli viennistä.


title: Pramia

text: Kaikki liköörit on pakattu 0,35-litraiseen muovipulloon.


title: Pramia

text: Lisäksi Pramialla on väkeviä juomia (yli 22 %).


title: Marlous Fluitsma

text: Maria Louise Clara Albertine "Marlous" Fluitsma (s. 12. joulukuuta 1946 Zutphen, Gelderland) on alankomaalainen näyttelijä. Hän on tullut tunnetuksi elokuvista, televisiosta ja teatterista. Roolien joukossa on ollut Helen Helminkin osa sarjassa "Goede tijden, slechte tijden", jossa hän esiintyi vuosina 1990–1991.


title: Marlous Fluitsma

text: Fluitsma juonsi Haagissa pidettyä Eurovision laulukilpailua 1980.


title: Ray Barrett

text: Raymond Charles "Ray" Barrett (2. toukokuuta 1927 Brisbane – 8. syyskuuta 2009 Gold Coast) oli australialainen näyttelijä. Hänet muistetaan muun muassa Peter Thorntonin roolista vuosina 1965–1972 esitetyssä televisiosarjassa "The Troubleshooters". Hänellä oli myös useita muita huomattavia rooleja niin televisiossa kuin elokuvissakin. Nuorena hän oli työskennellyt radiossa.


title: Ray Barrett

text: Barrett kuoli 82-vuotiaana sairaalassa Queenslandissa aivoverenvuotoon.


title: Ray Barrett

text: Barrettille myönnettiin neljä Australian elokuvainstituutin palkintoa ().


title: Melody Klaver

text: Melody Zoë Klaver (s. 9. syyskuuta 1990 Amsterdam) on hollantilainen näyttelijä. Hän on esiintynyt muun muassa Erica van Beusekomin roolissa Martin Koolhovenin elokuvassa "Oorlogswinter – Sotatalvi" (2008). Kyseinen rooli toi hänelle vuonna 2009 parhaan alankomaalaisen naisnäyttelijän Rembrandt-palkinnon.


title: Melody Klaver

text: Klaverin poikaystävä kuoli vuonna 2007 itsemurhaiskussa ollessaan sotilaana Afganistanissa.


title: Jalkaväkirykmentti 54 (jatkosota)

text: Jalkaväkirykmentti 54 oli Suomen puolustusvoimien jatkosodan 6. divisioonaan kuulunut Peräpohjolan sotilasläänin perustama jalkaväkirykmentti, jonka Länsipohjan suojeluskuntapiiri perusti Torniossa, Ylitorniolla ja Kemissä.


title: Jalkaväkirykmentti 54 (jatkosota)

text: Rykmentti alistettiin 13. kesäkuuta alkaen Saksan Pohjois-Suomeen sijoitetuille Saksan Norjan armeijan joukoille von Falkenhorstin alaisuuteen.


title: Jalkaväkirykmentti 54 (jatkosota)

text: Rykmentti keskitettiin komentajansa everstiluutnantti Armas Pihlajamaan johdolla Kemijärven Hanhikoskelle, josta se marssi Sallaan. Se kävi verisimmät taistelunsa Kelsinkäisessä.


title: Jalkaväkirykmentti 54 (jatkosota)

text: JR 54:n mainitaan myös toimineen osallistuneen myös Kajaanin viinakaupan ryöstöön, mistä kenraalimajuri Einar Vihma jakoi kuritushuonerangaistuksia, joita myöhemmin lievennettiin.


title: Moose Jaw

text: Moose Jaw (aikavyöhyke CST) on kaupunki Kanadassa, Saskatchewanin provinssissa. Kaupunki sijaitsee noin 71 kilometriä länteen Reginan kaupungista. Trans-Canada Highway kulkee kaupungin pohjoispuolitse. Kaupungin väkiluku on 32 132 (2006).


title: Moose Jaw

text: Kaupungin lähistöllä sijaitsevassa Sukanen Ship Pioneer Village and Museum -museossa on nähtävillä muun muassa suomalaissyntyisen Tom Sukasen rakentama Sontiainen-laiva.


title: Moose Jaw

text: Tiettävästi ensimmäinen asutus paikalla oli intiaanien turkiskauppasema. Alueen läpi virtaavan joen kapea ylityspaikka ja veden sekä riistan helppo saanti suosivat kauppapaikan syntymistä. Creet ja assiniboinet perustivat alueelle talvileirinsä ja tämän vuoksi alueen läheisyydessä on heidän hautausmaitaan. Kaupungin nimi johtaa juurensa cree-intiaanien sanasta "Moosegaw".


title: Moose Jaw

text: Ensimmäiset eurooppalaiset siirtolaiset James Hamilton Ross, Hector Sutherland ja kolme muuta saapuivat alueelle 2. tammikuuta 1882. Neljä päivää myöhemmin Ross aloitti tilansa rakentamisen, ja hän olikin alueen ensimmäinen asukas. Vuoden 1882 kesäkuussa Canadian Pacific Railway rakensi ratalinjan Manitoban rajalta Moose Jawiin, minkä jälkeen kaupungin väkiluku alkoi kasvaa voimakkaasti. Vuotta myöhemmin kaupungin väkiluku oli noin 2 000–3 000. Vuonna 1891 tulipalot tuhosivat kaupungin pääkadun ensimmäisen korttelin, mutta tästä huolimatta kaupunki jatkoi kasvamista. Vuonna 1903 Moose Jaw täytti kaikki kaupunki kriteerit ja virallisesti se sai kaupunkioikeudet 20. marraskuuta 1903.


title: Moose Jaw

text: Kaupungin alla on laaja tunneliverkosto, jota Yhdysvaltain kieltolain aikana käytettiin salakuljettamaan alkoholijuomia ja joidenkin tietojen mukaan gangsterijohtaja Al Capone olisi vieraillut kaupungin ravintoloissa.


title: Jens Albinus

text: Jens Albinus (s. 3. tammikuuta 1965 Bogense) on tanskalainen näyttelijä. Hän on esiintynyt muun muassa Hallgrim Ørn Hallgrimssonin roolissa televisiosarjassa "". Vuonna 2003 Albinus sai vuoden miespääosan Robert- ja parhaan miespääosan Bodil-palkinnon roolistaan elokuvassa "Totuuden jäljillä" ("At kende sandheden", 2002). Vuonna 2007 hän oli jälleen ehdolla Robert-palkinnon saajaksi. Ehdokkuus tuli vuoden miespääosasta elokuvassa "Koko homman pomo" (2006). Lars von Trierin elokuvista Albinus on esiintynyt myös "Idiooteissa" (1998), "Dancer in the Darkissa" (2000) ja "Nymphomaniacissa" (2013).


title: Jens Albinus

text: Albinuksella ja näyttelijäkollega Marina Bouraksella on vuonna 2007 syntynyt tytär.


title: Sami Pennanen

text: Sami Pennanen (s. 1973 Helsinki) on suomalainen kuvataiteilija. Hänen teoksensa voivat olla maalauksia, valokuvia, piirroksia, esinekoosteita tai videoita. Näistä teknisesti moninaisista ja usein pienikokoisista yksittäisteoksista Pennanen kokoaa näyttelyihinsä suurempia klustereita. Vuonna 2010 Pennanen palkittiin Suomen Taiteilijaseuran Palokärkipalkinnolla.


title: Bunsenlamppu

text: Bunsenlamppu on hyvin yleinen laboratorioväline, jolla lämmitetään esimerkiksi koeputkessa olevaa liuosta tai sterilisoidaan instrumentteja. Siinä yhdistetään palavaan kaasuun tai nesteeseen rajoitettu määrä ilmaa; syntyvä liekki on kuumempi kuin poltettaessa samaa ainetta rajoittamattomalla ilmansyötöllä.


title: Bunsenlamppu

text: Bunsenlamppu ei siis ole varsinainen lamppu, vaan poltin. Bunsenpoltin toimii yleensä nestekaasulla, kuten esimerkiksi metaanilla, tai butanolilla. Kotikemistisarjan bunsenlamppu toimii yleensä alkoholilla, kuten propanolilla. Bunsenlampun käytössä tulee olla varovainen, sillä liekin kuumin osa voi lähennellä 1500 celsiusastetta. Tuli myös tarttuu helposti liekistä esimerkiksi etanoliin, jota käytetään useimmiten steriloimaan työtasoja tai välineitä.


title: Bunsenlamppu

text: Bunsenlamppu on nimetty sitä kehittäneen kemisti Robert Bunsenin mukaan. Se ei kuitenkaan ole hänen keksintönsä, vaan hän vain esitteli polttimen 1855. Sen kuitenkin kehitti luultavasti hänen apulaisensa Peter Desdegan vielä varhaisemman mallin pohjalta, jota myös Michael Faraday oli suunnitellut.


title: Matti Luostarinen

text:
Matti Ilmari Luostarinen (s. 10. heinäkuuta 1951 Iisalmi) on filosofian (luonnontieteet) ja valtiotieteiden (yhteiskuntatieteet) tohtori, sosiologian dosentti ja maantieteen (sosiaali- ja suunnittelumaantiede) pitkäaikainen myös biologisen koulutuksen saanut opettaja hoitaen maantieteen professorin, sosiologian dosentin ja MTT:n (nykyinen LuKe) erikoistutkijan sekä Suomen Akatemian tutkijan tehtäviä (1).Tutkijan ja opettajan työn ohella Luostarinen tunnetaan myös kirjailijana, kuvataiteilijana, tieteen popularisoijana, luonnonvaratalouden ja maaseudun tutkijana, innovaattorina ja innovaatio- ja mediatutkijana, innovaatiopolitiikan kehittäjänä. Nykyisin Luostarinen työskentelee vapaana toimittajana, tutkijana sekä bloggaajana, yhteiskunnallisena keskustelijana sekä kriitikkona. Monialaisuuden rinnalla Luostarista luonnehtii poikkitieteisyys ja runsas kirjallinen tuotanto sekä tieteen popularisointi. Professorin pätevyyksiä Luostariselle on myönnetty Suomessa Helsingin, Turun ja Oulun yliopistojen ohella tutkimuslaitoksiin ja useaan eri tiedekuntaan. Yliopistojen ja tutkimuslaitosten rinnalla Luostarinen on työskennellyt myös yritysten, kuntien ja kuntaliittojen palveluksessa sekä lukuisissa asiantuntijatehtävissä etenkin Yhdysvalloissa mutta myös Etelä-Amerikassa, Aasiassa ja Afrikassa (lähteet 1, 3, 4, 5, 6).
Filosofian tohtorin tutkinnon Luostarinen suoritti Oulun yliopistossa vuonna 1982 sekä valtiotieteiden tohtorin tutkinnon Turun yliopistossa vuonna 2005. Oulun yliopistossa, jossa hän toimi myös opettajana biologisella opintosuunnalla maantieteessä, sekä luonnon-, kulttuuri- että suunnittelumaantieteessä, väitöskirjan aiheena oli monitieteinen Pohjois-Suomen kiisteltyjä jokirakennushankkeita (koskisodat) koskevat lukuisat tutkimusohjelmat Iijoen ja Kemijoen vesistöalueilla. Myöhemmin mukaan tuli Turun yliopiston yhteistyö ja samalla tutkijan ja opettajan tehtävät kahdessa yliopistossa ja tällöin myös uudessa ympäristötieteessä, ympäristösosiologiassa ja -taloudessa luonnontieteiden rinnalla ja niitä yhdistäen jo varhain 1970-luvulla, jolloin ympäristötutkimus oli Suomessa vasta käynnistymässä ja kokonaan vailla alan hallintoa. Tietotekniikka oli sekin kehittymätöntä ja poikkitieteinen innovaatiotutkimus tuntematonta ennen Oulun yliopiston Suomen ensimmäistä tiedepuistoa Oulun teknologiakylänä.


title: Matti Luostarinen

text: Ympäristöbiologian rinnalle ja suunnitteluvälineistön käyttöön ja kehittelyyn olivat vasta syntymässä käsitteet ympäristötaloudesta, ympäristösosiologiasta, ympäristöpsykologiasta, ympäristöjuridiikasta, ympäristölääketieteestä sekä luonnollisesti ympäristöteknologiasta. Ympäristöinstituutti (Iin kunta) näiden yhdistäjänä on yksi Luostarisen myös palkitusta tuon ajan ideoista ja tutkimus- ja suunnittelukohteista Iijokilaaksossa yhteistyössä Oulun yliopiston eri laitosten ja tiedekuntien välillä, kosket samalla suojellen, siinä missä Ylä-Savon Instituutti Pohjois-Savossa jalkautettaessa opiskelijoita maaseudulle tai kaupunkitutkimuksen pariin sekä haettaessa välineitä maaseutu- tai kaupunkimaantieteen osallistuvan tutkimusotteen kehittämiseen (suunnittelumaantiede) ja heräävän kylätoiminnan käyttöön samalla myös GIS (Geographical Information System) -teknologiaa kehittäen. Tämäkin toiminta käynnistyi pohjoisten jokien niin luonnon- kuin kulttuurimaantieteellisen tutkimuksen yhteydessä ja osana suunnittelumaantieteen kehittyvää metodiikkaa, haettaessa uusia aluepolitiikan toimintamalleja palvelemaan koskisodista vapautuvaa Lappia, sen kasvavaa matkailua ja kansainvälistymistä. Kaikki tämä tapahtui hyvin lyhyessä ajassa sotasukupolven suurten ikäluokkien aikuistuessa ja uusien yliopistojemme hakiessa paikkaansa tiedeyhteisömme uudessa verkostossa yhdyskuntarakenteiden valtavan murroksen aikana.


title: Matti Luostarinen

text: Yliopistojen ja Suomen Akatemian ympäristötoimikunnan ensimmäisen tutkijan vakanssin (lähde 2) ohella Luostarinen on työskennellyt yli kaksi vuosikymmentä Maa- ja elintarviketalouden (MTT) tutkimuskeskuksessa tutkimusjohtajana ja erikoistutkijana (nykyinen LuKe). Täällä aiheet liittyivät maaseudun kehittämisohjelmien rinnalla tutkimuskeskuksen uuden ympäristöntutkimuslaitoksen käynnistämiseen, Luostarisen ideoimaan agropolis- strategiaan (7) ja tätä kautta kansainväliseen tiedepuistotoimintaan Oulussa hankittuja kokemuksia laajentaen. Jokitutkimukset laajenivat Loimijoen ja Kokemäenjoen kautta Suomen liityttyä EU:n jäseneksi yleiseurooppalaiseksi jokiverkostoksi (European Rivers Network ERNIE)(8) ja myöhemmin mukaan tuli myös Kiina (Sustainable Development of China) (9). Klusterirakenteisiin tulivat hallinnon ja tiedeyhteisöjen rinnalle yrittäjät ja globaali tiedepuistotoiminta (AURP, IASP), jolloin samalla myös kansainvälisen rahoituksen ja osaamisen merkitys kasvoi. Turun yliopiston yhteiskuntatieteellisen tiedekunnan väitöskirja käsitteleekin jo yrittäjyyttä, ympäristöklusteria ja innovaatiopolitiikkaa (10).


title: Matti Luostarinen

text: Luostarisen uusin tutkimus ja julkaisut liittyvät muun muassa sosiaaliseen mediaan, mediayhteiskuntaan, hybridiyhteiskuntaan ja sen murrokseen, innovaatiopolitiikkaan ja sen paikallisiin, alueellisiin, kansallisiin sekä kansainvälisiin, globaaleihin ohjelmiin (11). Muuttuva maatalous ja maaseutu sekä ympäristökysymykset saivat näin jatkoa tiedepuistoiminnan hallinnossa ja EU:n ohjelmapolitiikassa kansallisen toiminnan rinnalla. Samalla mukaan tuli tehtäviä konsultoivana asiantuntijana kaikille mantereille suuntautuvissa kehityshankkeissa (1,2,4).


title: Matti Luostarinen

text: Toimittajana ja bloggaajana sekä tiedepuistotoiminnassa toimivana asiantuntijana Luostarinen otti käyttöön käsitteet sosiaalisen median strategiasta ja taloudesta osana globaalin hybridiyhteiskunnan murrosta. Käsite klusteritaide (cluster art) ja sen manifesti sisälsi symboli-innovaatioiden rinnalla teknisiä innovaatioita koskien kuvataiteen kieltä ja muun muassa antropologian strukturalismista lainattuja käsitteitä (12). Näin veistosten materiaali saattoi olla muun muassa Luostarisen tutkimusohjelmista (esim. kansallinen pellavaohjelma) lainattuja uusia tuotteita (pellavakomposiitti) (13). Yhdyskuntasuunnittelussa poikkitieteisyys näkyy muun muassa GIS (Geographical Information System) -teknologiassa ja ympäristöindikaattoreita hakevissa suunnitteluvälineissä sekä -kartastoissa. Luostarisen taiteessa tiede ja taide edustavat samaa asiaa ja osana yhteiskunnallisia mutta myös teknisiä innovaatioita, digikieltä, mutta myös niiden klustereita (klusteritaiteen manifesti) (15). Näin taide on elimellinen osa tiedettä ja sosiaalisen median kehittyvää strategiaa, tukimusta ja sen välineitä. Niitä yhdistetään poikkitieteisesti monialaiseen ja muuttuvaan, teknistyvään ympäristöömme ja yhteiskuntaan sekä sen paradigmaiseen hybridivaiheeseen (16). Samalla niillä on myös soveltavan tutkimuksen tehtävänsä perustieteitä siinä hyödyntäen. Tutkimuskohteena Luostarinen on käyttänyt etenkin lasten ja samalla alkuperäiskansojen kieltä samaan aikaan niiden viestintää tulkiten. Suurelle yleisölle Luostarisen taide ja puutarha, taidelasin kokoelmat, tulivat tutuksi muun muassa -ohjelmasarjasta sekä sosiaalisesta mediasta. Sosiaalisen median talous ja strategia liittyivät näin osaksi digiajan tutkimusta ja sen uusinta välineistöä, jossa taide määrittyi kulttuurien kautta.


title: Matti Luostarinen

text: Luostarisella on monialaisuudesta ja poikkitieteisyydestä johtuen runsaasti luottamustehtäviä muun muassa maailman kahdessa johtavassa tiedepuistojärjestössä (AURP, IASP) hallinnossa ja korkeakouluelämässä (laitoshallinnosta korkeakouluneuvostoon sekä tieteellisten seurojen luottamustehtäviä) mutta myös kansallisissa organisaatioissamme paikallishallinnossa (Forssan kunnanvaltuusto ja -hallitus), maakuntahallinnossa (Kanta-Häme) Kanta-Hämeen keskussairaalan hallinnossa jne. Hän on voittanut ideakilpailuja ja innovaatiopalkintoja. Hän sai Suomen Valkoisen Ruusun Ritarikunnan ritarimerkin vuonna 2004. Vuoden 2012 ja 2017 kunnallisvaaleissa Luostarinen valittiin Forssan kaupunginvaltuustoon (ps) ja myöhemmin 2015 Hämeen piirin eduskuntavaaliehdokkaaksi. Luostarinen on julkaissut noin sata monografista ja usein omalla taiteellaan kuvitettua kirjaa sekä tuhansia tieteellisiä ja kansantajuisia artikkeleja, blogeja ja esseekokoelmia.


title: Radio Times

text: Radio Times on BBC:n julkaisema lehti, joka sisältää kuluvan viikon radio- ja televisio-ohjelmatiedot. Lehti on ilmestynyt vuodesta 1923 alkaen, ja se perustettiin Newspaper Publishers' Associationin vaadittua korvauksia radio-ohjelmatietojen julkaisemisesta jäsenlehdissään.


title: Radio Times

text: Aluksi lehti tehtiin BBC:n ja kustantamo George Newnes Ltd:n yhteistyönä, mutta vuonna 1935 koko vastuu lehdestä siirtyi BBC:lle. Televisio-ohjelmat lehteen lisättiin marraskuussa 1936. ITV:n aloittaessa 1955, se alkoi julkaista omia alueellisia ohjelmalehtiään, kuten "TV Times", "The Viewer" ja "Look Westward", ja lukijat joutuivat ostamaan sekä ITV:n että BBC:n lehdet, saadakseen täydellisen luettelon lähetettävistä ohjelmista. BBC Twon aloittaessa värilähetykset heinäkuussa 1967, myös "Radio Timesin" kansikuva painettiin useammin väreissä. Aikaisemmin värikansia oli ollut pääasiassa lehden joulunumeroissa.


title: Radio Times

text: Lehden levikkiennätys on vuoden 1988 joulunumerolla, jota myytiin 11 220 666 kappaletta. Se on samalla eniten myynyt brittiläinen aikauslehti kautta aikain. Vuoden 1990 Broadcasting Actin voimaantuloon saakka, sanomalehdet saivat julkaista ainoastaan ilmestymispäivänsä radio- ja televisio-ohjelmat. Viikoittaisten ohjelmalistausten julkaisuun oli yksinoikeus televisio- ja radioyhtiöillä. Vuoden 1990 lain jälkeen "Radio Times" on julkaissut kaikkien kanavien ohjelmatiedot. Nykyään lehden levikki on noin miljoona kappaletta.


title: Pesäpallon SM-sarja 1935

text: Pesäpallon SM-sarja 1935 oli SM-sarjan 14. kausi. Tasaisten kamppailuiden päätteeksi Kuusankosken Veto voitti ensimmäisen mestaruutensa.


title: Pesäpallon SM-sarja 1935

text: Sääntöjen mukaan tasapisteissä ratkaisivat keskinäiset ottelut. Näin ollen HPL jäi loppuottelujen ulkopuolelle hurjasta juoksusuhteestaan huolimatta.


title: Pesäpallon SM-sarja 1935

text: Kiri, Enso, Kerava ja Salo-Uskela putosivat Suursarjasta. Tilalle nousivat Hämeenlinnan Pallokerho (B-mestari), Kotkan Into, Seinäjoen Maila-Jussit ja Siilinjärven Ponnistus.


title: Pesäpallon SM-sarja 1935

text: Mestarit: Irma Jokinen, Valma Hakala, Marjatta Lietsamo, Helvi Kaipola, Tarja Wahlman, Majlis Arasalo (Ahlfors),


title: Pesäpallon SM-sarja 1935

text: Hopeajoukkueessa pelasi mm. Kaisa Parviainen


title: Mikrovillus

text: Mikronukkalisäke eli mikrovillus on soluelin, jonka tarkoitus on lisätä epiteelisolujen solukalvojen pinta-alaa. Tämä mahdollistaa solun aktiivisten pumppujen määrän kasvamisen moninkertaiseksi, jonka seurauksena aineiden imeytymispinta-ala moninkertaistuu.


title: Mikrovillus

text: Mikrovillukset voivat toimia myös liitoksina eri solujen välillä. Joissain tapauksissa mikrovillukset muuttavat soluun kohdistuvan fysikaalisen ärsykkeen kemialliseksi; tätä tapahtuu mm. korvassa.


title: Mikrovillus

text: Mikrovilluksia esiintyy mm. ohutsuolessa sekä munuaistiehyeissä.


title: Mikrovillus

text: Solunetti


title: Maksusuoja

text: Maksusuoja on velallista suojaava oikeudellinen säännös, jonka perusteella vilpittömässä mielessä toiminut velallinen vapautuu velkakirjaan perustuvasta velastaan maksaessaan velan sille, jolla olettaa olevan velkojan oikeus.


title: Maksusuoja

text: Tällainen velkojan oikeus oletetaan olevan sillä, joka pitää haltijavelkakirjaa hallussaan (velkakirjalaki, 622/1947, 13 §) tai määrännäisvelkakirjan haltijalla, joka voi esittää katkeamattoman, itseensä ulottuvan kirjallisten luovutusten sarjan. Velallinen vapautuu sitoumuksestaan, vaikka jälkeenpäin osoittautuisi, ettei velkakirjan haltija ollutkaan oikeutettu saamaan suoritusta. Maksua pidetään pätevänä paitsi milloin velallinen tiesi tai hänen olisi pitänyt tietää maksun saajan olevan väärä henkilö (velkakirjalaki, 19 §).


title: Sopimusrikkomus

text: Sopimusrikkomus on sopimussuhteessa ilmenevä suoritushäiriö, jonka vuoksi sopimussuhteen kehitys ei ole odotetun mukainen. Se ei välttämättä johdu siitä sopijapuolesta, jonka suorituksessa se ilmenee, eikä vastapuoli vättämättä vaadi sen johdosta oikeudellisia seuraamuksia. Häiriötä nimitetään sen sopijapuolen sopimusrikkomukseksi, jonka vastuulla olevasta seikasta se johtuu, eikä siis sen rikkomukseksi, jonka suorituksessa se ilmenee. Sitä sopijapuolta, jonka suorituksessa häiriö ilmenee, nimitetään velalliseksi ja toista sopijapuolta velkojaksi. Sopimusrikkomuksen seuraamuksina käytetään velvoitteen tehosteita, joita ovat esimerkiksi hinnanalennus, luontoissuoritusta koskeva vaatimus, pidättämisoikeus, sopimuksen purku ja vahingonkorvaus. Sopijapuolten vastuun rajoittamiseksi on vedottu muun muassa liikavaikeuteen, mahdottomuuteen, ylivoimaiseen esteeseen ja edellytysoppiin perustuviin väitteisiin. Vastuuta rajoittavat myös kohtuullistaminen ja sosiaaliseen suoritusesteeseen vetoaminen.


title: Varusohjelma

text: Varusohjelma on tietokoneohjelma, joka mahdollistaa laitteen käytön ja on usein asennettu siihen valmiiksi. Varusohjelmia ovat laitteen alkulatausohjelmat (esimerkiksi bios) ja käyttöjärjestelmä.


title: Kaarina Perola

text: Kaarina Tellervo Perola (omaa sukuaan Hänninen; s. 24. helmikuuta 1944 Vaajakoski, Jyväskylän mlk) on suomalainen teatteriohjaaja ja näyttelijä. Hän on työskennellyt dramaturgi-ohjaajana useissa teattereissa eri puolilla Suomea. Hänen lukuisiin ohjaustöihinsä kuuluvat muun muassa Orvokki Aution romaanitrilogiaan perustuva näytelmä "Pesärikko" sekä Hella Wuolijoen Niskavuori-näytelmät.


title: Kaarina Perola

text: Kaarina Perola syntyi sahaaja Toivo Johannes Hännisen ja liikkeenharjoittaja Esteri Eriikka Hännisen (omaa sukuaan Särkkä) perheeseen. Hän valmistui ylioppilaaksi vuonna 1964 ja suoritti teatteriohjaajan tutkinnon 1968. Hän jatkoi opintojaan Tampereen yliopistossa ja valmistui filosofian maisteriksi 1972. Perolalla on ollut kiinnityksiä useisiin teattereihin: Kuopion Yhteisteatteri 1973–1975, Oulun kaupunginteatteri 1975–1977, Joensuun kaupunginteatteri 1978–1979, Jyväskylän kaupunginteatteri 1979–1985 ja Lappeenrannan kaupunginteatteri 1985–1987, josta hän siirtyi Teatteri 2000:n taiteelliseksi johtajaksi 1987–1990. Hän jatkoi ohjaajantyössä Seinäjoen kaupunginteatterissa 1990–1992, jonka jälkeen hän toimi vapaana taiteilijana vuodet 1993–1998. Vuonna 1998 Perola kiinnitettiin Mikkelin teatteriin.


title: Kaarina Perola

text: Kaarina Perolan ohjaustöihin lukeutuvat muun muassa näytelmät "Niskavuoren nuori emäntä", "Niskavuoren Heta", "Miehen kylkiluu" ja "Tulitikkuja lainaamassa" sekä "Rigoletto", "Amadeus" ja "Rouva Dulskan moraali". Uudemmasta tuotannosta hän on ohjannut muun muassa näytelmät "Pesärikko" ja "Liian paksu perhoseksi".


title: Kaarina Perola

text: Perolan näyttämötaiteellisia tulkintoja ovat muun muassa Siipirikko (kappaleessa "Niskavuoren Heta"), Katri ("Työmiehen vaimo") ja Anja ("Kirsikkapuisto"). Vuonna 1974 Perolalla oli rooli Ilmari Kiannon vaimona Elsa Mariana Mikko Niskasen televisioelokuvassa "Kianto – omat koirat purivat". Vuonna 1983 hänellä oli naissivuosa suotyömaan keittäjättärenä Veikko Kerttulan elokuvassa "Iso vaalee".


title: Kaarina Perola

text: Teatterityön ohella Perola työskenteli vuosina 1975–1997 tuntiopettajana Oulun, Jyväskylän ja Tampereen yliopistoissa. 1980-luvun alkupuolella hän toimi Keskisuomalaisen kirjallisuusarvostelijana. Perola on suomentanut kymmenkunta näytelmää, kuten "West Side Story" ja "Punahilkka".


title: Kaarina Perola

text: Perolalle myönnettiin taiteilijaeläke 2015.


title: Kaarina Perola

text: Kaarina Perola on ollut naimisissa varatuomari Paavo Perolan kanssa. Hänellä on vuonna 1967 syntynyt poika, Tuomas.


title: David Renwick

text: David Renwick (s. 4. syyskuuta 1951 Luton) on brittiläinen radio- ja televisiokäsikirjoittaja. Hänen tunnetaan parhaiten televisiosarjoista "Toinen jalka haudassa" ja "Jonathan Creek – illuusioiden mestari".


title: David Renwick

text: Ennen käsikirjoittajan uraa Renwick työskenteli "Luton Newsin" toimittajana. Yhteistyössä Andrew Marshallin kanssa hän kirjoitti radiokomedian "The Burkiss Way" ja televisiosarjat "Whoops Apocalypse" sekä "Alexei Sayle's Stuff". Renwick on myös tehnyt käsikirjoituksia Hercule Poirot -televisiosarjaan.


title: Anthony Claggett

text: Anthony Paul Claggett (s. 15. heinäkuuta 1984) on yhdysvaltalainen baseballsyöttäjä. Hän aloitti Major League -uransa vuonna 2009 New York Yankees -seurassa. Detroit Tigers oli kuitenkin varannut hänet jo vuonna 2005. Hän on kotoisin Kaliforniasta.


title: Andrzej Śliwiński

text: Andrzej Józef Śliwiński (6. tammikuuta 1939 – 9. syyskuuta 2009) oli katolisen kirkon puolalainen pappi, joka toimi vuosina 1992–2003 Elblągin hiippakunnan piispana. Hänet vihittiin papiksi 17. joulukuuta 1961 ja piispaksi 15. kesäkuuta 1986. Vuosina 1986–1992 hän oli Chełmnon apulaispiispana ja Arindelan titulaaripiispana.


title: Väinö Piirainen

text: Väinö Olavi Piirainen (29. heinäkuuta 1907 Kajaani – 17. joulukuuta 1961 Porvoo) oli suomalainen kirjailija. Hän käytti myös nimimerkkiä "Väinö Kainuu".


title: Väinö Piirainen

text: Piirainen toimi jatkosodan aikana varusaliupseerina neuvostoliittolaisille siviilivangeille tarkoitetulla Miehikkälän keskitysleirillä. Sodan jälkeen hän julkaisi leiristä kertoneen romaanin jossa leirin henkilökuntaan kuulunut 30-vuotias kersantti rakastui leirillä vankina olleeseen inkeriläistyttöön.


title: Väinö Piirainen

text:
Omalla nimellä:
Nimimerkillä "Väinö Kainuu":


title: Ale (nimi)

text: Ale on suomalainen miehen etunimi, Aleksanteri-nimen lyhentymä. Alen nimipäivä on 11. syyskuuta.


title: Ale (nimi)

text: Väestörekisterikeskuksen tietojen mukaan nimi Ale on 1900-luvun alusta vuoden 2015 loppuun mennessä annettu noin 180 miehelle ja alle 20 naiselle.


title: Tähtisumua

text: Tähtisumua voi tarkoittaa seuraavia asioita:


title: Polyteekkarifilmi

text: Polyteekkarifilmi ("Polytekarfilmen") on suomalainen mykkä dokumenttielokuva vuodelta 1924. Sen tekivät Helsingin polyteekkarit Suomi-Filmi Oy:n avustamina. Dokumentin alaotsikko on "Tarina urheilusta, polyteekkareista ja Olympian jumalista, kahden "tupsuniekan" kertomana". Elokuvan oli määrä kerätä matkavaroja Pariisin olympialaisiin lähteville suomalaisurheilijoille.


title: Polyteekkarifilmi

text: Suomi-Filmi valmisti vuonna 1958 fiktioelokuvan, jonka nimi on niin ikään "Polyteekkarifilmi". Polyteekkarimuseon tilaaman 26-minuuttisen mustavalkoisen mykkäelokuvan ohjasivat Ragnar Dunckers ja Rafael Roos.


title: Polyteekkarifilmi

text: Prologina ja erikoisuutena "Polyteekkarifilmissä" on urheilumontaasi. Elokuvaan on sijoitettu myös runsaasti "estotonta Suomi-mainontaa". Lisäksi siinä on näkymiä muun muassa teekkarihallituksen istunnosta ja teekkarien yleiskokouksesta. "Polyteekkarifilmin" näytelmäelokuvamuotoinen tarina on jaettu kuuteen osaan:Uusi Suomi arvioi "Polyteekkarifilmiä": "Emme erehtyne väittäessämme, että polyteekkarien kelpo filmi muodostuu menetykseltään yhdeksi tämän näytäntökauden suurimmista." Kovin menestyksellinen elokuva ei kuitenkaan ollut: se aiheutti ylioppilaskunnalle 125 000 markan tappion (noin 35 000 euroa vuoden 2006 rahassa). Seuraavan kerran teekkarit tekivät kokoillan elokuvan vasta 1960-luvun alussa. Se oli Risto Jarvan ja Jaakko Pakkasvirran "Yö vai päivä" (1962).


title: Polyteekkarifilmi

text: Elokuva kuvattiin talvella 1924 ympäri Helsinkiä, kuten Korkeavuorenkadun paloaseman tornissa. Unioninkadulla suurkirkon tienoilla kuvattiin puolestaan teekkarien reklaamikulkuetta.


title: Polyteekkarifilmi

text: Enemmistö "Polyteekkarifilmin" esiintyjistä oli teekkareita ja heidän tyttöystäviään. Ammattilaisurheilijoita elokuvassa edustivat tuolloin 27-vuotias juoksijalegenda Paavo Nurmi sekä pikaluistelija Clas Thunberg, ensimmäinen yleisurheilun suomalainen olympiavoittaja Verner Järvinen ja taitoluistelijapariskunta Ludovika ja Walter Jakobsson.


title: Polyteekkarifilmi

text: Käsikirjoittaja Viljo Castrénista tuli sittemmin Teknillisen korkeakoulun vesirakennuksen professori. Toinen käsikirjoittaja Rafael Roos taasen työskenteli kuvaajana omassa lyhytelokuvavalmistamossaan ja valokuvaamossaan Foto-Roosissa. "Polyteekkarifilmin" televisioesitysoikeus on Yleisradiolla.


title: Ilmari Peitsalo

text: Oiva Ilmari Peitsalo (20. joulukuuta 1901 Rauma – 29. kesäkuuta 1961 Luonnonmaa) oli suomalainen näyttelijä ja näytelmäkirjailija.


title: Ilmari Peitsalo

text: Ilmari Peitsalo oli naimisissa näyttelijä Ragnhild Leinon kanssa, joka oli näyttelijöiden Regina ja Rakel Linnanheimon sekä Elli Ylimaan sisar. Peitsalo esiintyi muun muassa Ilmari Unhon vuonna 1951 ohjaamassa elokuvassa Sadan miekan mies. Hänen tyttärensä oli näyttelijä Eila Peitsalo.


title: David Groh

text: David Lawrence Groh (21. toukokuuta 1939 – 12. helmikuuta 2008) oli yhdysvaltalainen näyttelijä. Hän esiintyi Joe Gerardin roolissa 1970-luvun sarjassa "Rhoda", jonka tähtenä oli Rhodan roolissa Valerie Harper. 1980-luvulla Grohilla oli rooli "General Hospital" -sarjassa.


title: David Groh

text: Groh syntyi New Yorkin Brooklynissä ja valmistui Brooklyn Technical High Schoolista sekä Brownin yliopistosta. Hän kuoli munuaissyöpään Los Angelesissa, Kaliforniassa 68-vuotiaana. Hänellä oli poika Spencer.


title: E. F. Juurmaa

text: Emil Ferdinand Juurmaa (3. huhtikuuta 1901 Viipuri – 10. maaliskuuta 1961 Helsinki) oli suomalainen uskonnollinen kirjailija.


title: Suomen Pakkauskierrätys Rinki

text:
Suomen Pakkauskierrätys RINKI Oy (toukokuuhun 2015 saakka Pakkausalan Ympäristörekisteri PYR Oy) on kaupan ja teollisuuden omistama voittoa tavoittelematon palveluyritys. Yhtiö huolehtii siitä, että Rinki-ekopisteissä kotitalouksien kartonki-, lasi- ja muovipakkaukset sekä metalli saadaan talteen kierrätystä varten oikein lajiteltuna, tehokkaasti ja järkevin kustannuksin. Rinki järjestää myös käytettyjen lasipakkausten kierrätyksen.
Yrityksille Rinki tarjoaa ratkaisut pakkausten lakisääteisen tuottajavastuun toteutukseen. Tuottajavastuu koskee yrityksiä, jotka pakkaavat Suomessa tai maahantuovat pakattuja tuotteita ja joiden liikevaihto on 1 miljoonaan euroa tai enemmän. Liittymällä Rinkiin yritys siirtää yhdellä sopimuksella tuottajavastuunsa pakkauksistaan pakkausalan tuottajayhteisöille.


title: Suomen Pakkauskierrätys Rinki

text: Rinki ja tuottajayhteisöt järjestävät pakkausten kierrätyksen siten, että EU:n ja Suomen lainsäädännön asettamat tavoitteet pakkausten kierrätykselle saavutetaan Suomessa. Rinkiin rekisteröityneen yrityksen ei tarvitse ylläpitää järjestelmää itse eikä raportoida siitä viranomaisille.


title: Suomen Pakkauskierrätys Rinki

text:
Vaikka Suomi ei 1990-luvun alkupuolella ollut vielä Euroopan unionin jäsen, pakkausala ryhtyi jo silloin valmistautumaan voimaan tulevan EU:n pakkausdirektiivin vaatimuksiin ja päätti aktiivisesti osallistua pakkausalaa koskevien tavoitteiden toteuttamiseen.
Pakkausala ja Suomen ympäristöministeriö solmivat 14. maaliskuuta 1995 sopimuksen, joka perustui vapaaehtoisiin toimiin pakkausjätteen hyödyntämisen ja kierrättämisen järjestämiseksi. Valtioneuvoston päätös pakkauksista ja pakkausjätteistä annettiin 23. lokakuuta 1997, ja se perustuu EU:n pakkausdirektiiviin. Lainsäädännön tarkoitus on vähentää pakkausjätteen määrää, lisätä pakkausten uudelleenkäyttöä sekä syntyvän jätteen hyödyntämistä. Lokakuun 6. päivänä 1997 oli allekirjoitettu kymmenen pakkausteollisuutta, pakkaavaa teollisuutta ja kauppaa edustavan järjestön välinen sopimus valtioneuvoston päätöksen vaatiman operatiivisen toiminnan järjestämisestä.


title: Suomen Pakkauskierrätys Rinki

text: Pakkausalan Ympäristörekisteri PYR Oy perustettiin 1. joulukuuta 1997, ja operatiivinen toiminta alkoi tammikuussa 1998.


title: Suomen Pakkauskierrätys Rinki

text: Pakkausalan Ympäristörekisteri PYR Oy muutti nimensä Suomen Pakkauskierrätys RINKI Oy:ksi toukokuussa 2015. Uusi nimi ilmentää aiempaa laajempaa tehtäviä ja toiminnan ydintä: pakkausten kierrätystä. Ringin uudet tehtävät liittyvät pakkausten laajennettuun tuottajavastuuseen, joka tuli voimaan 1.5.2015. Tuottajien eli pakkaajien ja pakattuja tuotteita maahantuovien yritysten järjestämät ja kustantamat pakkausjätteen vastaanottoterminaalit aloittivat tuolloin toimintansa. Vuoden 2016 alusta lähtien tuottajat ovat vastanneet myös kuluttajapakkausten keräyksestä Suomessa.


title: Suomen Pakkauskierrätys Rinki

text: Pakkausten laajennettu tuottajavastuu merkitsi sitä, että Rinki ryhtyi kaupan ja teollisuuden lisäksi palvelemaan kuluttajia ylläpitämällä maanlaajuista Rinki-ekopisteverkostoa kotitalouksien pakkausjätteelle. Rinki on saanut tehtäväkseen järjestää myös lasipakkausjätteen vastaanoton ja hyötykäytön yhteistyössä Suomen Keräyslasiyhdistys ry:n kanssa.


title: Suomen Pakkauskierrätys Rinki

text: Ringin tehtäviin kuuluvat muun muassa seuraavat:


title: Suomen Pakkauskierrätys Rinki

text: Tuottajien tunnistaminen, asiakaspalvelu ja laskutus:


title: Suomen Pakkauskierrätys Rinki

text: Pakkaustietojen keräys, rekisterit ja raportointi:


title: Suomen Pakkauskierrätys Rinki

text: Kuluttajapakkausten keräys ja kierrätys:


title: Suomen Pakkauskierrätys Rinki

text: Tiedotus ja edunvalvonta:


title: Suomen Pakkauskierrätys Rinki

text: Asiamiestehtävät:


title: Suomen Pakkauskierrätys Rinki

text: Pakkausten kierrätys rahoitetaan yritysten maksamilla kierrätysmaksuilla, jotka ovat pakkausten tuottajayhteisöjen materiaalikohtaisesti määrittelemiä. Rinki laskuttaa ja tilittää kierrätysmaksut lyhentämättöminä tuottajayhteisöjen käyttöön.


title: Suomen Pakkauskierrätys Rinki

text: Rinki kokoaa vuosittain tuottajavastuullisilta yrityksiltä pakkaustilastoja. Ne toimitetaan Pirkanmaan elinkeino-, liikenne- ja ympäristökeskukselle. Tilastotiedot koostuvat Rinkiin liittyneiden yritysten raportoimista pakkaustiedoista sekä tuottajayhteisöjen ilmoittamista pakkausmateriaalien kierrätysmääristä. Tilastot osoittavat sen, miten eri pakkausmateriaaleille asetetut kierrätystavoitteet on saavutettu Suomessa.


title: Suomen Pakkauskierrätys Rinki

text: Tilastot tarkistetaan Ringissä ennen kuin ne toimitetaan viranomaisille. Ringillä on ISO 9001:2008 -laatustandardi. Tilastoista ilmenevät vain yritysten käyttämien pakkausmateriaalien kokonaismäärät. Rinki ei luovuta yksittäisen yrityksen tietoja eteenpäin.


title: Suomen Pakkauskierrätys Rinki

text: Rinki on ylläpitänyt vuoden 2016 alusta maanlaajuista Rinki-ekopisteverkostoa. Pisteisiin kuluttajat voivat palauttaa maksutta kotitalouksissa kertyvät pakkausjätteet. Rinki-ekopisteverkostossa on yli 1 850 keräyspistettä kartonki-, lasi- ja metallipakkauksille. Lisäksi yli 500 pisteessä kerätään muovipakkauksia. Useissa Rinki-ekopisteissä on myös paperin ja vaatteiden keräys.


title: Suomen Pakkauskierrätys Rinki

text: Rinki julkaisee Rinki-tiedotuslehteä yrityksille, ylläpitää kotitalouksille ja yrityksille suunnattua Rinkiin.fi-verkkosivustoa sekä tiedottaa pakkausten uudelleenkäyttöön, hyötykäyttöön ja kierrätykseen liittyvistä asioista. Lisäksi Rinki tarjoaa asiakaspalvelua ja neuvontaa puhelimitse ja sähköpostitse sekä kotitalouksille että yrityksille.


title: Suomen Pakkauskierrätys Rinki

text: Suomen teollisuus ja kauppa omistavat yhdessä Suomen Pakkauskierrätys RINKI Oy:n. Osakkeenomistajat ovat:Ringin toiminta rahoitetaan tuottajavastuullisten yritysten asiakasmaksuilla ja tuottajayhteisöiltä laskutettavilla palvelumaksuilla.


title: Suomen Pakkauskierrätys Rinki

text: Ringin kanssa sopimuksen tehnyt yritys saa vuosittain nimellään varustetun Rinki-todistuksen. Lisäksi Rinki myöntää jäsenyrityksilleen oikeuden käyttää Rinki-merkkiä esimerkiksi verkkosivuillaan sekä painetussa ja sähköisessä markkinoinnissa viestimään yrityksen vastuullisuudesta ja pakkausten tuottajavastuun hoitamisesta.


title: Martti Lehti

text: Martti Jooseppi Lehti (12. maaliskuuta 1901 Kuhmalahti – 22. heinäkuuta 1961 Helsinki) oli suomalainen kirjailija. Hän käytti myös nimimerkkiä "J. Kalliomäki".


title: Martti Lehti

text:
Omalla nimellä:
Nimimerkillä "J. Kalliomäki":


title: Erkki Pirinen

text: Eerik Juho (Erkki) Pirinen (30. kesäkuuta 1897 Nilsiä – 30. tammikuuta 1961 Kuopio) oli suomalainen maatyömies ja kirjailija.


title: Ceres (täsmennyssivu)

text: Ceres tarkoittaa seuraavia:


title: Jakutianponi

text: Jakutianponi (, Saxa ata) on pienikokoinen hevosrotu, joka on kotoisin Jakutiasta Venäjältä. Rotu on tyypiltään alkukantainen, ja sen arvellaan polveutuvan tundrahevosesta. Jakutianponi on sopeutunut elämään kylmillä ja lumisilla seuduilla. Se on varmajalkainen ja kasvattaa talvisin paksun turkin. Poneja kasvatetaan maidon ja lihan takia, ja niitä voidaan käyttää ratsuina tai kuormaponeina.


title: Jakutianponi

text: Rotu on jakautunut kolmeen alatyyppiin. Alkuperäinen on pohjoinen tyyppi, jota kutsutaan myös nimillä "srednekolymskaya" ja verhojanskinhevonen. Kaksi muuta tyyppiä ovat pieni ja suuri eteläinen tyyppi. Suurta eteläistä tyyppiä on parannettu risteyttämällä sitä muiden rotujen kanssa.


title: Suomen Tanssitaiteilijain Liitto

text:
Suomen Tanssitaiteilijain Liitto ry (STTL)on vuonna 1937 perustettu taidetanssin (tanssijat, koreografit, tanssinopettajat) ammattiliitto ja kulttuurijärjestö. Vuodesta 2005 se on toiminut myös sirkustaiteilijoiden edunvalvojana.
Vuonna 2009 siihen kuuluu yhteensä noin 800 tanssi- ja sirkusalan ammattilaista ja alan opiskelijaa.


title: Suomen Tanssitaiteilijain Liitto

text: STTL toimii alan yhteiskunnallisena ja taiteellisena vaikuttajana sekä kulttuuripoliittisena etujärjestönä, joka kehittää jäsenistön työsuhdeturvaa, työolosuhteita, työllisyyttä sekä tekijänoikeudellista asemaa.


title: Suomen Tanssitaiteilijain Liitto

text: Liiton historiassa merkittävässä roolissa ovat olleet alan rakenteiden luominen ja jäsenistönsä ammattikuvan tunnetuksi tekeminen. 2000 -luvulla toiminnassa ovat korostuneet erityisesti ammattiyhdistyspalvelut; taiteilijoiden edunvalvonta ja tekijänoikeuskysymykset.


title: Suomen Tanssitaiteilijain Liitto

text: Tanssi- ja sirkustaiteilijoiden työsuhteissa noudatetaan mm. Teatterialan yleissitovaa työehtosopimusta, Ylen freelancer sopimusta, Elokuva- ja tv-tuotantoja koskevaa työehtosopimusta. Tanssinopettajiin noudatetaan Tanssinopettajien yleissitovaa työehtosopimusta.


title: Suomen Tanssitaiteilijain Liitto

text: Suomen Tanssitaiteilijain Liitto on Kopiosto ry:n yksi jäsenjärjestöistä ja jäsenen antaman valtakirjan valtuuttamana valvoo tekijänoikeuksia.


title: Suomen Tanssitaiteilijain Liitto

text: Kulttuuripoliittisena toimijana liitto ottaa aktiivisesti kantaa ja antaa lausuntoja tanssi- ja sirkusalaa koskevissa erityiskysymyksissä.


title: Suomen Tanssitaiteilijain Liitto

text: Liitolla on myös vahva rooli ammatti-identiteetin vahvistajana sekä taiteilijaverkoston luojana.


title: Suomen Tanssitaiteilijain Liitto

text: Vuodesta 2013 liiton nimenä on ollut Suomen Tanssi- ja Sirkustaiteilijat ry (STST). Liitto on SAK:hon kuuluvan Teatteri- ja mediatyöntekijöiden liiton TeMe:n jäsenjärjestö.


title: James Miller

text: James Jarrett Miller (28. lokakuuta 1963 – 22. syyskuuta 2002) oli yhdysvaltalainen laskuvarjohyppääjä ja varjoliitäjä. Miller teki tunnetuimman laskuvarjohyppynsä 6. marraskuuta 1993, jolloin hän hyppäsi nyrkkeilykehän laidalle kesken Riddick Bowen ja Evander Holyfieldin välisen nyrkkeilyottelun. Miller totesi myöhemmin tapahtumasta seuraavasti: "It was a heavyweight fight, and I was the only guy who got knocked out." Välikohtauksen vuoksi nyrkkeilyottelu keskeytyi 20 minuutin ajaksi.


title: James Miller

text: Noin vuosi Bowen ja Holyfieldin ottelun jälkeen Miller laskeutui Buckinghamin palatsin katolle laskuvarjolla. Tämän jälkeen häntä kiellettiin tulemasta Englantiin ikinä.


title: James Miller

text: Miller teki vuoden 2002 syyskuussa itsemurhan.


title: Viken

text: Viken voi tarkoittaa ainakin seuraavia:


title: Ruupert Kainulainen

text: Ruupert (Ruupe) Kainulainen (7. helmikuuta 1886 Suotniemi – 15. heinäkuuta 1962 Helsinki) oli suomalainen näytelmäkirjailija.


title: Ruupert Kainulainen

text: Ruupert Kainulaisen veli oli laulaja ja näyttelijä Iivari Kainulainen. Ruupert Kainulainen kirjoitti tekstit moniin veljensä esittämiin lauluihin.


title: Trombiini

text: Trombiini () on veren hyytymisen kemiallisiin reaktioihin yhtenä osana kuuluva aine. Haavassa verisuonen rikkoutuessa ilma pääsee veren kanssa kosketuksiin, jolloin tromboplastiini-niminen entsyymi stimuloi trombiinin tuotantoa maksassa valmistetusta plasman protrombiinista yhdessä plasman entsyymien ja ionimuodossa olevan kalsiumin kanssa. Trombiini alkaa pilkkoa maksassa valmistettua plasman fibrinogeeniä fibriiniksi, jonka myötä haavakohtaan muodostuu verihyytymä ja rupi.


title: Adenosiinitrifosfataasi

text: Adenosiinitrifosfataasi, lyhenne ATPaasi, on entsyymi, joka hydrolysoi adenosiinitrifosfaatin (ATP) adenosiinidifosfaatiksi (ADP) ja samalla vapautuu ortofosfaatti (P) ja energiaa. ATPaasit voidaan jakaa eri ryhmiin: P-tyypin ATPaasit, V-tyypin ATPaasit ja F-tyypin ATPaasit eli ATP-syntaasit. Entsyymiryhmän EC-numero on 3.6.1.


title: Adenosiinitrifosfataasi

text: Monet ATPaasit ovat solukalvoilla sijaitsevia kalvoproteiineja. Niiden tehtävänä usein joko tuottaa ATP-molekyyleistä energiaa, tai sitoa konsentraatiogradientin avulla energiaa ionien siirtyessä gradientin potentiaalienergian avulla ATPaasien läpi. Toisin sanoen ATPaasit joko tekevät mekaanista työtä tai sitovat liike-energiaa ATP-molekyyleihin.


title: Adenosiinitrifosfataasi

text: Natrium-kaliumpumppu ja vetyionipumppu ovat P-tyypin adenosiinitrifosfataaseja. F-tyypin ATPaasit katalysoivat vastakkaista reaktiota ja muodostavat ATP:tä ADP:stä ja ortofosfaatista.


title: Monohybridiristeytys

text: Monohybridiristeytyksessä seurataan yhden ominaisuuden periytymistä jälkeläisille. Ominaisuuden periytymisen selvittämisessä voidaan käyttää Punettin neliötä, johon sijoitetaan naaras- ja koiraspuoleisen "vanhempien" alleelit (A tai a). Yhdistämällä yksittäiset alleelit alleelipareiksi saadaan selville jälkeläisten mahdolliset genotyypit ja niiden todennäköisyydet. Genotyypeistä voidaan edelleen määrittää risteytetyksen tuloksena saatujen yksilöiden erilaiset fenotyypit ja niiden todennäköisyydet.


title: Monohybridiristeytys

text: 1800-luvulla Gregor Mendel suoritti mono- ja dihybridiristeytyksiä erilaisilla herneillä ja niiden kukilla. Mendelin hernekokeissa violettikukkaisuus dominoi valkokukkaisuutta ja risteyttämällä monohybridiristeytyksellä Punettin neliössä puhtaita linjoja edustavat violetti- ja valkokukkainen herne ovat kaikki jälkeläiset 100% todennäköisyydellä violettikukkaisia. Risteyttämällä edelleen kaksi edellisessä risteytyksessä saatua violettikukkaista hernettä saadaan tulokseksi violetti- ja valkokukkaisia herneitä lukusuhteessa 3:1, sillä risteyttämällä kaksi heterotsygoottista violettikukkaista hernettä resessiivinen kukan väri tulee esiin 25% todennäköisyydellä jälkeläisyksilöissä. Tästä tulee niin kutsuttu monohybridisuhdeluku 3:1.


title: Monohybridiristeytys

text: Hieman monohybridiristeytyksen kaltaisessa dihybridiristeytyksessä tutkitaan kahden ominaisuuden periytymistä.


title: Helsingin Jalkapalloklubi (naiset)

text: Helsingin Jalkapalloklubin naisjoukkue on vuonna 1971 perustettu Helsingin Jalkapalloklubiin kuuluva joukkue. HJK:n naisten joukkue kuuluu HJK ry:n alaisuuteen, kun miesten edustusjoukkuetta operoi HJK Oy. Joukkue pelaa Naisten Liigassa ja on menestynein jalkapalloseura Suomessa. HJK pelaa kotiottelunsa Töölön pallokentällä sinivalkoisissa raitapaidoissa. HJK on voittanut Suomen mestaruuden 22 kertaa ja Suomen Cupin 15 kertaa. HJK:n viimeisin Suomen mestaruus on vuodelta 2005. HJK saavutti ensimmäistä kertaa Liigacupin mestaruuden keväällä 2009.


title: Helsingin Jalkapalloklubi (naiset)

text: HJK on myös Suomen menestynein seura eurokentillä. Klubi raivasi tiensä UEFA Cupin välieriin kaudella 2001–2002, mutta putosi ruotsalaiselle Umeå IK:lle lopulta yhteismaalein 1–3. HJK:n joukkueessa pelasivat tuolloin muun muassa Laura Kalmari, Sanna Valkonen, Anna-Kaisa Rantanen, Eveliina Sarapää, Petra Häkkinen, Pauliina Miettinen, Tiina Salmén, Christina Forssell ja Terhi Uusi-Luomalahti. HJK:n kyseistä joukkuetta pidetään Suomen kaikkien aikojen parhaana seurajoukkueena.


title: Helsingin Jalkapalloklubi (naiset)

text: HJK:n farmijoukkue Klubi pelaa Naisten Ykkösessä. Kaudeksi 2009 Ykkösen paikan HJK/2:lta perinyt joukkue toimii nuorten ponnahduslautana edustusjoukkueeseen.


title: Helsingin Jalkapalloklubi (naiset)

text: Pelaajista HJK:n viralliseen Hall of Fameen on valittu Hanna-Mari Sarlin, Christina Forssell, Terhi Uusi-Luomalahti ja Kaija Salopuro. Salopuro oli joukkueen perustajia ja ensimmäinen kapteeni. Muita HJK:n merkittäviä hahmoja ovat Paavo Einiö ja "grand old man" Heimo Laaksonen, joka toimi HJK:n nais- ja tyttöjalkapallon parissa toimihenkilönä naisten edustusjoukkueen perustamisvuodesta 1971 lähtien. Laaksonen lopetti ansiokkaan uransa HJK:n parissa vuoden 2009 lopussa.


title: Helsingin Jalkapalloklubi (naiset)

text: HJK päätti ottaa naisten jalkapallon ohjelmaansa vuonna 1971, ja samana vuonna pelattiin myös ensimmäistä kertaa Suomen mestaruudesta. HJK kruunasi avauskautensa mestaruuteen ja voitti mestaruuden heti jopa viisi kertaa putkeen. Vasta vuonna 1976 Kemin Into syrjäytti HJK:n valtaistuimelta ja voitti kaksi mestaruutta putkeen. HJK palasi kuitenkin mestariksi jälleen 1979.


title: Helsingin Jalkapalloklubi (naiset)

text: HJK avasi 1980-luvun vahvasti voittaen vuosina 1980 ja 1981 Suomen mestaruuden, ja ensimmäisenä naisjoukkueena vuonna 1981 tuplamestaruuden. Naisten Suomen Cup (silloin nimellä STS-Cup) otettiin jalkapallon ohjelmaan vuonna 1981 ja HJK vei ensimmäisenä seurana myös cupin nimiinsä. Ensimmäisessä cupin finaalissa HJK kaatoi Kemin Innon rangaistuspotkujen jälkeen maalein 4–3. Varsinainen peliaika päättyi 0–0-tasapeliin.


title: Helsingin Jalkapalloklubi (naiset)

text: 1980-luku toi HJK:lle kuusi Suomen mestaruutta ja neljä Suomen Cupin voittoa. Tuplamestaruuden HJK voitti kolmena vuonna: 1981, 1984 ja 1986. 1980-luvulle osui myös HJK:n historian ainoa mitalisijojen ulkopuolelle valuminen SM-sarjassa, kun vuonna 1983 joukkue sijoittui sarjassa viidenneksi.


title: Helsingin Jalkapalloklubi (naiset)

text: HJK:n menestystarina jatkui 1990-luvulla joukkueen saalistaessa seitsemän mestaruutta. HJK voitti mestaruuden vuosina 1995–2001 seitsemän kertaa putkeen. Suomen Cupin HJK voitti viisi kertaa; vuosina 1991, 1992, 1993, 1998 ja 1999. Tuplamestaruuksia HJK:lle tuli neljä (1991, 1992, 1998, 1999).


title: Helsingin Jalkapalloklubi (naiset)

text: HJK:n valmentajana 1990-luvun lopun ja 2000-luvun alun menestyksessä toimi Timo Lounio, joka Maija Liukkosen avustamana johti HJK:n neljään mestaruuteen ja kolmeen Suomen Cupin voittoon. Lounio johti HJK:n myös 2000-luvun UEFA Cupin menestykseen.


title: Helsingin Jalkapalloklubi (naiset)

text: HJK:n ylivoimainen hallinta jalkapallossa päättyi vuonna 2001, jonka jälkeen HJK on voittanut vain kerran Suomen mestaruuden (2005). HJK:n suurin saavutus 2000-luvulta oli UEFA Cupin välieriin selviäminen kaudella 2001–2002, jolloin HJK putosi lopulta Umeå IK:lle välierässä yhteismaalein 1–3. Suomen Cupin mestaruuksia eniten historian saatossa voittanut HJK voitti cupin 2000-luvulla viisi kertaa, joista kolme viimeisintä mestaruutta tuli putkeen vuosina 2006–2008.


title: Helsingin Jalkapalloklubi (naiset)

text: HJK voitti myös ensimmäistä kertaa Liigacupin keväällä 2009. Liigacup tuli naisten talviohjelmaan kaudella 2007, ja sen voitti kaksi ensimmäistä kertaa FC Honka. HJK jäi 2007 Liigacupissa hopealle hävittyään finaalissa rangaistuspotkuilla FC Hongalle, ja 2008 Honka pudotti Klubin välierävaiheessa. Lopulta 2009 HJK eteni voittoon murskattuaan loppuottelussa FC Unitedin Myyrmäessä peräti 8–1.


title: Helsingin Jalkapalloklubi (naiset)

text: Paljon menestystä vuosituhannen vaihteessa joukkueelle tuonut valmentaja Timo Lounio jätti HJK:n kauden 2003 jälkeen, kun Klubi ei onnistunut toisena vuotena putkeen voittamaan mestaruutta. Lounio palasi vielä kaudella 2006 HJK:n peräsimeen, mutta paluu Klubiin kesti vain vuoden. HJK jäi kaudella kovasta materiaalista huolimatta liigassa vasta kolmanneksi pudottuaan lopussa mestaruustaistosta.


title: Helsingin Jalkapalloklubi (naiset)

text: Kaudella 2004 HJK:ta valmensi Petteri Jaatinen ja kakkosvalmentajana toimi Jarmo Österlund. Österlund nousi ykkösvalmentajaksi seuraavalla kaudella ja avuksi tuli MPS:n tuplamestaruuteen vuonna 2003 valmentanut Maria Virolainen.


title: Helsingin Jalkapalloklubi (naiset)

text: Österlund ja Virolainen veivät nuorentuneen joukkueen mestaruuteen heti ensimmäisellä kaudella 2005. Kaksikko syrjäytettiin kuitenkin mestaruusvuoden 2005 jälkeen HJK:n peräsimestä, kun Timo Lounio teki paluun joukkueeseen. Parivaljakko palasi vuotta myöhemmin kaudeksi 2007 takaisin HJK:n peräsimeen, ja he jatkoivat aina loppukesään 2008 asti, jolloin kaksikon urakka HJK:ssa päättyi. Tilalle nostettiin HJK:n nuorisopuolelta englantilainen Gary Williams.


title: Helsingin Jalkapalloklubi (naiset)

text: Kaudelle 2008 HJK nuorentui selvästi, kun moni joukkueen avainpelaaja siirtyi pelaamaan ulkomaille. Nuorennusleikkaus onnistui erinomaisesti ja HJK sijoittui sarjassa nuorella joukkueella toiseksi.


title: Helsingin Jalkapalloklubi (naiset)

text: HJK:n kausi 2009 oli murheellinen, kun joukkue jäi sarjassa vasta neljänneksi. Se oli HJK:n historian toinen kerta, kun joukkue jäi mitaleitta pääsarjatasolla. HJK voitti ensimmäistä kertaa Liigacupin keväällä 2009, ja joukkuetta ennustettiin laajalti Suomen mestariksi. Hyvästä materiaalista ja lukuisista maajoukkuepelaajista huolimatta HJK alisuoritti ja mestaruus karkasi Klubilta jo alkukesästä.


title: Helsingin Jalkapalloklubi (naiset)

text: 2000-luku jäi lopulta liigamenestyksen kannalta edellisvuosikymmeniä huomattavasti laihemmaksi. HJK jäi kuitenkin mitaleilta vain kerran 2000-luvun aikana. HJK:n saldo kolmen mestaruuden lisäksi oli viisi hopeaa (2002, 2003, 2004 2007, 2008) sekä yksi pronssi (2006). Kaudella 2009 HJK jäi neljänneksi.


title: Helsingin Jalkapalloklubi (naiset)

text: HJK:n joukkue koki suuria muutoksia ennen kauden 2010 alkua. Gary Williams lähti HJK:sta kauden 2009 jälkeen ja HJK nimitti kaudella 2010 uudeksi päävalmentajakseen Jutta Rautiaisen.


title: Helsingin Jalkapalloklubi (naiset)

text: Vuonna 2012 joukkue sai SM-pronssia. Vuonna 2013 valmentajiksi palasivat Maria Virolainen ja Jarmo Österlund. Joukkue sijoittui neljänneksi Liigassa johtanut ja Suomen Cupin finaaliin. Virolainen jatkoi myös kaudella 2014.


title: Helsingin Jalkapalloklubi (naiset)

text: Virolaisen jälkeen valmentajana toimi Pasi Pihamaa, ja toukokuussa 2016 hänen tilalleen tuli Joonas Rantanen.HJK esiintyi ensimmäistä eurokentillä UEFA Cupissa kaudella 2001–2002. HJK pääsi emännöimään UEFA Cupin Lohko 5:n otteluita. HJK:n kanssa samassa lohkossa pelasivat Torres (Italia), KÍ Klaksvík (Färsaaret) ja Landhaus (Itävalta). Ottelut pelattiin lokakuussa 2001.


title: Helsingin Jalkapalloklubi (naiset)

text: HJK kohtasi avausottelussa italialaisen Torresin, joka oli maansa hallitseva tuplamestari. Italialaisjoukkue lähti hienoisena ennakkosuosikkina kamppailuun, mutta HJK otti maukkaan avausvoiton UEFA Cupissa kaatamalla Torresin Pallokentällä maalein 2–1. HJK:n ensimmäisen euromaalin laukoi Laura Kalmari ottelun 11. minuutilla Anna-Kaisa Rantasen esityöstä. Torres tuli tasoihin, mutta Linda Linqvist laukoi ottelun lisäajalla Klubille 2–1-voiton ja lentävän lähdön europeleihin.


title: Helsingin Jalkapalloklubi (naiset)

text: HJK voitti karsintalohkon toisessa ottelussa KÍ Klaksvíkin puhtaasti 4–0. Myyrmäen Pohjola Stadionilla pelattu ottelu oli klubilaisten juhlaa, HJK:n maaleista vastasivat Susanna Heikari, Anna-Kaisa Rantanen, Laura Kalmari ja Eveliina Sarapää.